Azken berriak: Desgaitasuna duten Pertsonen Nazioarteko Eguna. Elkartean Manifestua. — elkartu\nBizimodu independentea honako hau da: "desgaitasuna duen pertsonak bere bizitzari buruzko erabakiak hartzeko ahalmena gauzatzerakoan eta bere komunitatearen bizitzan modu aktiboan parte hartzerakoan sortzen den egoera, bere nortasuna askatasunez garatzeko eskubidearekin bat etorriz" (Desgaitasuna duten pertsonen eskubideei eta haien gizarteratzeari buruzko Lege Orokorraren 2.h) artikulua).\nGure bizitokia hautatzeko, non eta norekin bizi nahi dugun hautatzeko benetako aukera dugunean BAKARRIK GAUZATU AHALKO DA bizimodu independentea izateko daukagun eskubidea. instituzionalizatuta edo bizimodu-sistema jakin baten arabera bizitzera behartuta ez gaudenean; horretarako, komunitatetik isolatuta edo bananduta egotea ekidingo duten beharrezko baliabide eta laguntza egokiak erabiliz, gure partaidetza aktiboa bermatzeko.\nELKARTEANek defendatzen duen Bizimodu Independentearen Eredua, gure eskubideen ezagutzan, errespetuan eta sustapenean oinarritzen den ikuspegiaren barruan dago, ikuspegi asistentziala gaindituz, desgaitasuna duten pertsonak eskubideak dituzten subjektutzat hartzen dituen ikuspegia hartzeko, eta ez arreta eta babesa behar duten subjektu huts bezala, indarreko esparru arauemailean jasotzen diren gizarte-inklusioaren, normalizazioaren eta zeharkakotasunaren printzipioetan oinarrituz. Horrek esan nahi du:\nBeharrezko aukerak baliabideak edukitzea, bizitza politikoan, ekonomikoan, sozialean, hezkuntza- eta lan-arlokoan eta bizitza kulturalean bete-betean parte hartu ahal izateko eta bizi baldintzez gozatzeko, gainerakoen baldintza berdinetan.\nGainerakoen baldintza berdinetan bizi ahal izatea, edozein pertsonaren eskura dauden leku, eremu, ondasun eta zerbitzuez baliatu ahal izateko.\nJarduerak ez izatea desgaitasuna duten pertsonentzako bakarrik pentsatutako plan, programa eta ekintza espezifikoak soilik, baizik eta politika eta ekintza-ildo orokorrak barne hartu ditzatela jarduera publikoko edozein eremutan.\nDesgaitasuna dugun pertsonok Bizimodu Independentea izateko dugun eskubidea gauzatu ahal izateko, BERME ETA BALDINTZA HAUEK EDUKI BEHAR DITUGU:\nLAGUNTZA PERTSONALA, egunerokotasuneko oinarrizko jarduerak egiteko eta komunitatean bete-betean parte hartu ahal izateko aukera izan dezagun, eta baita bizimodu independentearen proiektua garatzeko beharrezkoak diren baliabide eta laguntzak ere.\nLAGUNTZA PRODUKTUAK, desgaitasuna duten pertsonen autonomia pertsonala eta aukera-berdintasuna bultzatzeko.\nIRISGARRITASUN UNIBERTSALA ETA PERTSONA GUZTIENTZAKO DISEINUA, pertsona guztiek ondasun, produktu eta zerbitzu guztiak erabili eta horietaz gozatzeko aukera berdinak izan ditzaten.\nGIZARTE ZERBITZUAK ETA GIZARTE ESKU HARTZEA, instituzionalizaziotik irteteko prozesuak eta bizimodu independentearen prozesuak bultzatzera bideratutakoak.\nKONTUA EZ DA BALIABIDEAK EDUKITZEA, GURE ESKUBIDEAK BERMATZEA BAIZIK.


Arazo zaharrak konpondu gabe, Parlamentu berria Errumanian - GARA\nArazo zaharrak konpondu gabe, Parlamentu berria Errumanian\nErrumaniako boto-emaileek gaur berrituko dute Parlamentua. Inkestek aurreratu dutenaren arabera, egun agintean dagoen zentro-ezkerreko koalizioak eutsiko dio gehiengoari. Beraz, Basescu presidentearekin Gobernuak izan dituen arazoek bere horretan segituko dute.\nEuropako herrialde pobreenen artean ageri den Errumanian eskuineko presidentearen eta zentro-ezkerreko Gobernuaren arteko bizikidetzak, elkarrekin bizi beharrak, sekulako arazoak eragin ditu orain amaitzen den agintaldian, eta begiraleen arabera horrela jarraituko du aurrerantzean ere.\n«Bizikidetza oso zaila izango da», Errumaniako Elkarte Akademikoa izeneko hausnarketa zentroak uste duenez. Elkarteak gogoan du Gobernuan dagoen Batasun Sozial Liberal koalizioak presidentea bere kargutik kentzeko udan egindako ahaleginak porrot egin zuela.\nAhalegin hark sekulako krisi politikoa eragin zuen, 1989an aro komunista bukatu zenetik larriena. EB Europar Batasunak eta AEBek salatu egin zuten operazioa, Zuzenbide Estatuari eraso egin zitzaiolakoan.\nTraian Basescu presidenteak karguari eutsi zion orduan egin zen erreferendumean oso herritar gutxik esku hartu zutelako. Hala ere, zazpi milioi boto-emaileek argi utzi zuten beste presidente bat nahiago zutela.\nGeroztik, tentsioak ez du behera egin Victor Ponta lehen ministroaren Gobernuaren eta agintaldia 2014an bukatzen duen Basescu presidentearen artean. Horien arteko erasoek kanpainako beste gai guztiak estali egin dituzte.\nPresidenteak esan du Batasun Sozial Liberal koalizioak gaur garaipena lortuz gero, berak ez duela Ponta lehen ministro izendatuko. Tentsioak gora egin du berriz eta analistek jauntxokeria ikusi dute, Basescu presidentearen jarreran.\nAtzerriko Inbertitzaileen Kontseiluak «egonkortasuna» eskatu die politikariei, orain amaitzen den 2012an ezagutu ez duten egonkortasuna. Hiru gobernu, makina bat manifestazio eta udako krisi politiko larria izan dituzte errumaniarrek aurten, atzeraldi ekonomiko sakonetik ateratzeko sekulako arazoak dituen herrialdean.\nBatasun Sozial Liberal koalizioak (sozialdemokratak, liberalak eta kontserbadoreak) botoen %48 baino gehiago bilduko ditu, hau da, 470 eserlekuko gehiengoa. Errumania Zuzen baterako Aliantzak (Basescu presidentearenak) boto horien erdia baino ez luke eskuratuko (botoen %23 aurreikusten diote inkestarik baikorrenek). Ia kopuru bera lor dezake Dan Diaconescu telebista aurkezlearen alderdiak.\nDiaconescu telebista aurkezlearen arrakasta\nPPDD Dan Diaconescuren Herriaren Alderdiak oso emaitza onak lortuko ditu inkesten arabera (botoen %15 inguru). Beraz, begiraleek ez dute baztertzen Gobernu berria osatzeko garaian gaurko hauteskundeetan irabazten dutenek Diaconescuren parlamentarien laguntza behar izatea. Dan Diaconescuk telebista kate pribatu bat sortu zuen eta bertan eskaintzen dituen saio morbosoek sekulako arrakasta izan dute Errumanian. «Zentrokoak» direla esaten dute alderdiko hautagaiek, eta «populistak» deitzen diete aurkakoek. «Errumaniak galdu dituen betiko baloreak berreskuratu nahi ditugu», esan diete France Presseko kazetariei. «Herritarren duintasuna» berreskuratzea ere beren helburuen artean ageri da. Agindu dituzten neurrien artean dago gutxieneko soldata igotzea (egungo 140 eurotatik 220 eurora) eta enpresa sortu nahi duten herritarrei 20.000 euroko laguntza ematea. Cristian Pirvulescu politologoak adierazi du larriena ez dela telebista aurkezlearen alderdiak lortuko duen emaitza, emaitza horrek adierazten duen arazoa baizik: pobreziak gora egiten duela, gero eta errumaniar gehiago haserre dagoela egungo egoerarekin eta demokrazia oso ahula dela herrialdean. GARA\nEnpresa publikoetako langileen soldatak %25 egin du behera eta BEZ zerga %24ra iritsi da herrialdean. 2011n hazkunde ekonomikoa izan zuen Errumaniak, txikia izan bazen ere. Batez besteko soldata 350 eurokoa da.


naiz: Iritzia | Opinión - Estatu (totalitario) baten azken notak\nKataluniar gizarteak argi erakutsi du alderdi politikoen gainetik eta aurretik dagoela, alderdiei ere mezu garbia helaraziz: herriaren interesak alderdienaren gainetik jartzeko garaia dela\nMikel Laboaren Martxa baten lehen notak abesti ezagunarekin oroitu naiz, berriro, aurtengo urrian. Abestiak baduelako batetik tristezia eta goibel ukitu nabarmen bat, baina era berean, baita indar eta energia dosi handia ere. Horrexegatik, Katalunian aurtengo urrian (beste behin) gertatu denaren soinu banda izan daitekeela iruditzen zait…\nOso larriak eta gogorrak baitira espainiako Estatuak Katalunian erakutsi duen jarrera zein egin dituen gehiegikeriak. Edozein beldurtzeko modukoa eta muga denak gainditzen dituena. Batzuk jada holako gauzetara ohitu direla edo Estatuaren erantzuna justifikatu nahi dutela ematen duen arren. Eta izugarri asaldatzen nau azken honek. Inolaz ere ezin baita normaltzat hartu espainiako indar desberdinek (polizialak, judizialak…) egindakoa.\nHasteko, urte luzetan zehar Estatuak hainbestetan errepikatutako gezurra ebidentzian geratu da. Hamaika aldiz esaten zuten indarkeriarik gabe denari buruz hitz egin eta erabaki ahalko zela… Errealitateak juxtu alderantzizkoa erakutsi du: espainiaren baitan, iritzia eman eta erabaki nahi izateagatik ordaindu beharreko prezioa errepresioa, kartzela edota exilioa direla, hain zuzen. Eskozian edo Quebec-en normaltasunez, errespetuz posible dena, hots, galdeketa bat antolatzea eta herritarrek erabakitzea, Espainian delitu larria, arazo nazionala da…\nZergatik ordea? Zer dela-eta hainbesterainoko beldurra oinarrizko eskubide demokratiko bati? Azken hilabeteotan asko aipatu da komunikabideetan diktadorearen hezurren lekualdatzea. Baina, pertsonalki ez zait iruditzen gakoa iraganeko hezurren lurperatze lekua denik, baizik eta iragan frankistaren ADN-ak espainiako Estatuan eta agintean indartsu jarraitzen duela. Hezurrak tokiz mugituta ez da ezer aurreratzen, praktikan diktadorearen ondorengoek jarraitzen badute gobernuan, justizia egituretan, polizia-etxeetan edota enpresa nagusietan.\nIzan ere, arazoa ez da Katalunia, ezta antolatu zuten erreferenduma ere. Arazoa ez da Puigdemont, ezta Junqueras ere, ez eta ANC, Omnium, CDRak edota Tsunamia… Katalan herriak egin duen «delitu» bakarra bere etorkizunari buruz modu baketsuan eta demokratikoan erabaki nahi izatea izan da. Benetan arazoa duena espainiako Estatua da, bertako demokrazia gabezia eta iraganarekin eten ezina. Estatutik guztioi bidaltzen zaigun mezua argia da: kontuz estatu interesak ikutzen dituenarekin, horren ondorioak latzak izango baitira…\nBeste aldean, Kataluniar gizarteak argi erakutsi du alderdi politikoen gainetik eta aurretik dagoela, alderdiei ere mezu garbia helaraziz: herriaren interesak alderdienaren gainetik jartzeko garaia dela. Bere etorkizuna erabaki nahi duen herri bat dagoela, eta horretarako eseri eta hitz egin behar dela. Zein izan da honen aurrean estatuaren erantzuna, eskaintza? Poliziaren indarkeria basatia manifestari baketsuen aurka, epaiketa politikoak, kartzela zigorrak, exilioa, 155 artikulua…\nBaina horixe da espainiako Estatua. Non bere burua ezkerrekotzat duen alderdi bateko buruak ere egoera honen aurrean erreferendumak debekatzea planteatzen duen konponbide gisa… Horixe da errealitatea. Eta espainiako Estatua ez da aldatuko: banderak, nortasun agiriak eta hizkuntzak inposatzen dituen estatu bat, militarren desfileak indar erakusle gisa dituena, printzipio demokratikoak urratzen dituena, eta horretaz harro agertzen dena gainera…\nEurei agian indar, sendotasun erakusle iruditzen zaie hori guztia. Baina errealitatean, ahultasun sakon baten zantzuak besterik ez dira. Oinarri sendorik eta etorkizun jasangarririk ez duen estatu baten isla. Demokratatzat hartzea kosta egiten dena, edozein arazoren aurrean erakusten duen jarrera totalitarioa, autoritarioa medio. Gatazka politikoak konpontzeko poliziaren indarkeriaz eta epaitegi partzialez gain beste errezetarik ez duena. Indarkeria hori dena, azken finean, estatu (totalitario) baten azken noten erakusle da. Mina ematen duten notak, burrunba askokoak, agian horrexegatik, baina azken notak…\nHori bai, Mikel Laboaren lagun Lluis Llach-ek oraindik abesten duen bezala, denok tiraz soilik eroriko da estatu totalitario hori. Ezin gara Kataluniara begiratzera soilik mugatu. Euskal Herrian ere gure etorkizuna erabakitzeko prozesuak martxan jartzeko eta mugitzeko ordua da. Herritarron ordua, eta baita alderdiek behingoz konpromisoak hartu eta euren hitza betetzekoa ere.


Sara Majarenasek alaba medikuarenera eraman ezin duela salatu dute | Berriak Politika | EiTB\nSara Majarenasek alaba medikuarenera eraman ezin duela salatu dute\nPadre Garralda Fundazioak Madrilen duen etxebizitza batera heldu eta gero, amak eta alabak handik kanpora ordu batzuk pasatzeko aukera izan zuten. Ordutik ez dira gehiago atera.\nKontxi Ibarreta, Sara Majarenasen ama. Argazkia: EiTB\nAlabarekin fundazio batean bizitzeko baimena eman diote Majarenasi\nSara Majarenasen alabak, Izarrek, gernu-infekzioa duen arren, amak ezin izan duela alaba medikuarenera eraman salatu du gaur Kontxi Ibarretak, Majarenasen amak.\nPadre Garralda Fundazioak Madrilen duen etxebizitza batera heldu eta gero, amak eta alabak bertatik kanpo ordu batzuk pasatzeko aukera izan zuten, baina ordutik ez dute berriro kalera ateratzeko baimenik jaso, Ibarretaren arabera. Fiskalak ez omen ditu oraindik sinatu "ateratzeko baldintzak".\n"Sarak badaki umeak gernu-infekzioa duela, askotan izaten duelako. Pixa egiten duenean, sumina sentitzen du, eta ezin dio eutsi; beraz, badaki zer daukan", azaldu du Ibarretak. "Aitak labanaz eraso zionean birikan egindako zauria ez diote berriro ikusi", gaineratu du.\nIbarretaren hitzetan, "kartzelan ez zen horrelakorik gertatzen. Sukarra edo beste arazoren bat zuten bakoitzean, erraztasunak jartzen zituzten ospitalera joateko".\nSara Majarenasen amaren esanetan, alabaren eta bilobaren egoera "jasanezina da, edonondik begiratuta ere", eta erakundeei zerbait egiteko eskatu die, hiru urteko ume baten "oinarrizko eskubide bat urratzen" ari direlako. "Izarren osasuna arriskuan dago", azpimarratu du.


1. 1940-1968 lapurtera-nafarrera saiakera-artikuluak lf 0026\nHuna nola parteka ginitzazkeen Gero-ko 60 kapituluak, elgarri jarraik-arazteko.\n2. 1940-1968 lapurtera-nafarrera saiakera-artikuluak m. erdozainzi 0012\n3. 1940-1968 sailkatu gabeak astekari eta hamaboskariak herr 1956 00001\nHemen ere antolamendu onak egiten dituzte Alemaniak eta Frantziak berdinduz, lanak partikatuz, pasaiak errechtuz, partzuer geldituz.\n4. 1969-1990 euskara batua ikasliburuak uzei 0373\nNazioaren osotasuna zainduko bazen, beharrezkoa izan zen, Mao Zedong-ekiko leialtasun baldintzagabekoa hots egitea, eta egin ere, politikan atzera-pauso handia adierazten zuen moduak erabiliz, egin zen, hala nola: nepotismoa, ahaide eta bezeroekin partekatutako boterea, ideologi kanpainen aitzakiatan egiten ziren alderdikeriazko borrokak; feudalismo faxistatzat jotzen dira gaur praktika horiek denak; horrenbesterainoxe gogoratzen dituzte horiek erregimen zaharraren ohiturak.\n5. 1969-1990 euskara batua haur-/gazte-literatura x. mendiguren b. 0101\n- Beraz, ni partekatu egingo naiz - dio amonak.\n6. 1969-1990 euskara batua literatur prosa x. mendiguren b. 0230\nMilitarrek engainatzen zutelako ideia aspaldiko kezka zuen, zeina Montillak partekatzen baitzuen, eta honek gehiago konplikatu zuen mandatuaren enigma eta larriagotu egin zuen jeneralaren artegatasuna.\n7. 1969-1990 euskara batua literatur prosa a. gorrotxategi 0112\nZergatik zalantzak muxu bat partekatzeko?.\n8. 1969-1990 euskara batua literatur prosa x. olarra 0077\n9. 1969-1990 euskara batua saiakera-artikuluak j-l. davant 0004\nBaina, Descartes famatuak zioena egia baldin bada munduko gauzetan partekatuena dela zentzu ona aitortu behar da biziki labur gelditzen dela gauza hori, bereiziki emazteri dagokionez, Euskaldunen artean, eta sudurra ez errateko beste zerbait adimena baino luzeago dutenetan ez garela zoritxarrez bakarrik Euskaldunak.\n10. 1969-1990 euskara batua saiakera-liburuak txill 0093\n11. 1969-1990 sailkatu gabeak astekari eta hamaboskariak hiriart-u 0001\nLiburu sainduen edo Eliza-erakaspenen ezagutza, ontasun balios baten pare dauzka eskuetan, ez berak bakarrik gozatzeko, bainan bestekin partekatzeko, bakotxari emaiten diola bere ahalen eta bere beharren araberako hazkurria.\n12. 1969-1990 sailkatu gabeak astekari eta hamaboskariak herr 1987 0001\n13. 1991> bizkaiera ikasliburuak gure aita/2 0111\n14. 1991> bizkaiera ikasliburuak danok senide 00079\nTestu honetan, beraz, gomendio moralak egiten dira eta honeek zertan oinarritzen diran arrazoitzen da: guzurra baztertzea, batzuk besteen atal garealako; lapurretea itzi eta lan egitea, beharrizanean dagoanagaz partekatu ahal izateko; ondo berba egitea, entzuten dabenei on egiteko.\n15. 1991> euskara batua ikasliburuak musika 00120\n16. 1991> euskara batua ikasliburuak gure aita/2 0109\nZer da partekatzea?\n17. 1991> euskara batua ikasliburuak gure aita/2 0109\nPartekatzea norberak dauzkan gauzak eman edo uztea da.\n18. 1991> euskara batua ikasliburuak gure aita/2 0111\n19. 1991> euskara batua ikasliburuak gure aita/2 0115\nPartekatu egiten dugu\n20. 1991> euskara batua ikasliburuak gure aita/2 0115\nPartekatzen ditugun gauzak nola zainduko ditudan idatziko dut.\n21. 1991> euskara batua literatur prosa j. osoro 00093\nEta behin, neska berarekin maitemindu zirelako haserretu zirenean, hurrena horrelako zerbait gertatuko balitz, neska partekatu egingo zutela erabaki zuten.\n22. 1991> euskara batua saiakera-artikuluak m. rekalde 00106\nIndependentzia eta subiranotasuna, frantses hizkuntza eta kultura gorde eta garatu ahal izateko, nahiz eta ekonomia arloko hainbat konpetentzia Kanada osoarekin partekatu; azken hori, beti bere burujabetzaren adierazpen gisa harturik.\n23. 1991> euskara batua saiakera-liburuak emakumeak eta feminismoa 00130\n24. 1991> euskara batua saiakera-liburuak i. borda 0010\n25. 1991> euskara batua saiakera-liburuak artistas 1995 0434\nNemesiok, joan baino lehen, Alejandro adiskideari eskatzen dio, zaindu dezala bere León zakurra; Pirinioetako artzain-zakur bat zen, horrekin partekatu zituen gure eskultoreak bere Italiako bizipenak.\n26. 1991> euskara batua saiakera-liburuak uzei 0269\nmemoria compartida: memoria konpartitu, memoria partekatu\n27. 1991> euskara batua saiakera-liburuak soziologia 0035\nIkuspegi honetan gizartea tade sare bat bailitzen begiratzen da, hau da, kideen gehiengoak partekatzen dituen arau eta balio sail baten arabera, era guztiz ordenatuan partehartzen eta diharduen talde sare bat bezala, alegia.\n28. 1991> sailkatu gabeak egunkariak bao 1998 18511\nTitulu honetan, berebat, errentak modu partekatuan lortzen direnean horiek banakatzeko arauak ere ezarri dira.\n29. 1991> sailkatu gabeak astekari eta hamaboskariak herr 1999 00008\nErakutsia da nola partikatuak izan ziren Belgika eta Frantziako toki batzuetan, eta ere zoin lan ederra eman zuen Euskal gobernamenduak haur iheslari horien alde.


"Bizitza eta haren harmonia zeinen ederrak diren erakusten dugu" - Gipuzkoako Hitza\n“Bizitza eta haren harmonia zeinen ederrak diren erakusten dugu”\nLandareekiko interesak eta pinturarako bokazioak eraman ditu artista bizitza egitera Arsuaga eta Cueto; ordenaren eta kaosaren arteko balantzan oreka aurkitzen saiatzen dira, nola pinturan, hala eskulturan.\n2020, irailak 11 Elkarrizketa, gipuzkoa 254\nBerastegin bizitokia duten bi artista dira Mariano Arsuaga (Irun, 1954) eta Maria Cueto (Aviles, Espainia, 1960). Batak pinturarako du trebetasuna, eta eskulturarakoa, besteak. Donostiako Arteleku arte garaikideen gunean gurutzatu ziren haien bizitzak, eta, ordutik, elkarren ondoan aritu dira obrak egiten: elkarren lanak ikusiz, baina bakoitza bere bidean.\nArtistak zarete. Nola iritsi zarete horraino?\nMARIA CUETO: Landareak asko gustatzen zitzaizkidanez, farmaziako ikasketak egiten hasi nintzen. Unibertsitateak nola funtzionatzen zuen, ordea, ez zitzaidan gehiegi gustatu, eta, garai hartan, makramea egiten ikasi nuen. Eskumuturrekoak egiteari ekin nion, eta, hortik, tapizak nola egiten ziren ikastera animatu nintzen. Diseinuaz askorik ez nekien, ordea, eta arte teknikak ikasteari ekin nion. Diseinu grafikoa ikasi nuen Oviedoko arte eskolan, eta, gero, Asturiasen jasotako beka bati esker, aukera izan nuen nire jakintza Donostiako Artelekun osatzeko. Artelekun, ehungintza ezagutu nuen, eta hortik pasa nintzen eskulturetara. Eta orain, ehungintza eta landareak daude nire eskulturen oinarrian.\nMARIANO ARSUAGA: Nire kasuan, arkitektura ikasten hasi nintzen Iruñeko unibertsitatean. Ordurako, pintatzen hasita ere banengoen; Tolosako Matxin Labaien margolariarekin batera aritzen nintzen. Nire gurasoek, ordea, unibertsitate titulu bat izan nezan nahi zuten, baina pinturara gehiago bideratu nahi nuenez nire ibilbidea, unibertsitatea utzi, eta Bartzelonara joan nintzen pintatzen jarraitzera. Pintatzea eta marraztea gustatzen zitzaidan, eta arkitekturan badago artistikoa den osagai bat. Hori gustatzen zitzaidan niri, ez hainbeste osagai teknikoa. Horrez gain, ni ere Artelekun ibilitakoa naiz; bertan ezagutu nuen Maria, nire bikotea. Hainbat urtez, topaketa batzuk koordinatzen aritu nintzen bertan.\nArtista izateko talentua jaiotzetik datorrela uste duzue?\nM.C.: Ez nuke jakingo erantzuten. Ni farmazia ikasten hasi nintzenean, ez nuen uste inoiz artista izatera iritsi nintekeenik. Betidanik gustatu izan zait marraztea eta margotzea, baina tira. Gero, kuriositateak eraman nau bide hori hartzera. Bilakaera moduko bat izan da nire kasuan.\nM.A.: Nik uste artearekiko nolabaiteko sentsibilitatea edo bokazioa edukitzen dela, baina, gauza guztietan bezala, trebatu ere egin behar zara. Bien arteko batura izan behar da. Gainera, ezagutza guztiak dira onak. Maria farmazia ikasten ari zenean, ez zen praktika artistiko batean pentsatzen ari, baina ikasi zuen guztia, zeharka bada ere, gero bere lanean agertu da.\nSortzen duzuenetik bizi zarete?\nM.C.: Bizirik irauten dugu.\nM.A.: Bartzelonara joan nintzenean, pintatzeaz gain, esaterako, kamioiak deskargatzen lan egin nuen, eta beste lan batzuk ere egin behar izan nituen aurrera egin ahal izateko. Gero, ordea, pintatzen duzuna ikusgai jartzen hasten zara, eta publikoarekin lehen hartu-emana izaten duzu. Eta, agian, norbaiti zerbait gustatu, eta erosi egingo dizu. Zure obra ikusgai jartzen duzun momentutik, balore bat hartzen hasten da. Arte kritikoek ikusten dute, eta ospe pixka bat hartzen duzu. Hortik doa kontua. Hori bai: autonomoak gara, eta guk arduratu behar dugu egiten dugun prozesu guztiaz. Behar dugun materiala erosi, bezeroak aurkitu… Gure lanak erakusketetan jartzen ditugu, baina gure etxean gune bat daukagu egiten duguna erakusteko eta zuzenean obrak saldu ahal izateko.\nBizilekua eta lanerako lekua ere bada, beraz, Berastegi.\nM.A.: Bai, hala da. Berastegin uda asko pasatakoa naiz txikitan; familiaren zati bat bertan bizi da, eta ohitura nuen uda pasatzera joateko. Hala ere, bere garaian, hemen bizitzeko arrazoietako bat zen lan egiteko gune edo lokalak errazago aurki genitzakeela Donostia erdian baino. Eta, gainera, oso leku lasaia da; gurea bezalako lan bat egiteko lasaitasun hori ematen dizu, eta kontzentrazioan ere laguntzen du. Guztia hartu behar da kontuan; aukeratu egin behar duzu, bokazio hori benetan aurrera eraman nahi baduzu. Eta horrelaxe daramatzagu gure bizitzako azken 28 urteak bertan.\nM.C.: Izugarri gustatzen zaidan herri bat da Berastegi, eta zer esanik ez nire lanerako. Denbora asko behar izaten dut obrak egiteko. Nik uste dut Madrilen-edo bizitzea hautatu izan banu, ez nituzkeela gaur egun egiten ditudan eskulturak egingo; beste modu batera egingo nukeela lana. Lasaitasun honek badu zerbait berezia.\nBatak pintura egiten du; besteak, eskultura.\nM.A.: Hori osagai artistikoari begira. Bizitzaren osagaia ere badago, ordea. Mundua ulertzeko, gauzak epaitzeko modua da pintura. Niretzat, pintura nork bere burua ezagutzeko modu bat da, kanpoaldea ezagutzeko modu bat, eta zentzumenak eta sentimenduak azaleratzeko era bat. Zenbait kasutan, nire obra bat espresionista izango da; beste batzuetan, arrazionalagoa edo hotzagoa da egiten dudana. Oso zaila egiten zait esplikatzea nolakoa den nire bizitza, pintura baita nire bizitza.\nM.C.: Ni, berriz, landareekin eraikitako elementu geometriko batzuen bila nabil, eta horrela sortzen ditut eskulturak. Bizitzaren ordena eta kaosa erakustea gustatzen zait, eta kaotikoaren kontrakoa den geometria erabiltzen dut horretarako. Haziekin eta hostoekin egiten dut lan, eta horiek, nolabait, kaosa irudikatzen dute, baina beti egitura geometriko baten gainean daude landuta, eta horri esker ordenatzen dira.\nM.A.: Gure obretan, errealitatea erakusten duten osagaiak aurki daitezke, gehiago edo gutxiago. Pinturak, ordea, engainatu zaitzake; izan ere, errealitate bat marrazten duzu plano gainean, berez zapala ez dena. Beraz, errealitatea bera ere ordenatu egin behar duzu. Horretan gabiltza biok: behin obrak amaituta, kaosak kaos, bizitza eta haren harmonia zeinen ederrak diren transmititu nahi izaten dugu. Artistok, askotan, ondo ez dagoena salatzen saiatzen gara, eta, gure kasuan, azken urteetan, saiatzen gara kontuari buelta eman, eta unibertsoa zeinen zoragarria eta berezia den erakusten.\nNatura da zuen lanei begiratuta ikus daitekeen osagai bat?\nM.C.: Landareekin egiten dut jolas. Landare lehorrak eta haziak erabiltzen ditut, adartxoak ere bai, denboran gehiago iraun dezaten. Tolosako Kaiz lore dendakoen bidez lortzen ditut material lehor horiek. Gainera, Berastegin bizita, gertutik ikus ditzaket urtaroak, gertutik zaintzen ditut landareak, haien garapena. Naturaz inguratuta bizi naiz. Lo egiten dudan lekutik bi pausotara ikus dezaket lanerako materiala hazten. Jendeak erakusleihoak ikusten dituen moduan ikusten dut nik nire gustukoa dena etxetik gertu.\nLandareen kolore naturalekin lan egitea gustatzen zait, eta baita zuriarekin ere. Zuriak hostoaren forma biluztu, eta purutasun sentsazio bat ematen dio. Egiten ditudan eskultura gehienak zintzilik hartzen dute forma; pita erabiltzen dut landareak neurri eta forma ezberdinetan kolokatzeko, eta, gero, asmoa da pita hori ikusezin bihurtu eta airean geratzen diren landare, hosto, hazi edo bestelakoak soilik ikustea. Azken bilduma urari lotuta ari naiz egiten: iturri baten formako eskultura bat egin dut, arrain sarda bat ere bai…\nM.A.: Lehen begiradan, Mariak egiten duen lana eskultura tradizionalen kontrakoa izan daiteke. Berez, buruan ditugun eskulturak burdinazkoak, harrizkoak, finkoak izan daitezke. Berak erabiltzen dituen material eta ezaugarriekin, ordea, bestelako figurak sortzen ditu.\nM.C.: Nire eskulturei putz egitean, mugitu egiten dira, eta mugimendu sentsazioa sorrarazten dute. Oinarri-oinarrian, ehungintzatik datozen teknikak erabiltzen ditut. Pitak elkarri lotzeko moduak, elkar nahastekoak, oihal zati baten parekoak izan daitezke maiz; airean bolumena hartzen duten ehun zati modukoak dira.\nM.A.: Nire pinturan ere, kasurik abstraktuenetan, koadroen antolaketak paisaiarekin zerikusi handia duela esan ohi dut. Zeruak daude, zoruak dauden bezala. Eta uste dut herrian paseatzen gabiltzanean jasotzen dugun ezagutzaren seinale bat dela hori.\nBizi garen lekua hain herri txikia izanda, gainera, guztiok ezagutzen dugu elkar. Eta, esaterako, urtero izaten dugu bertako eskolako ikasleen bisita bat. Zer egiten dugun erakusten diegu. Herriko erretiratuak ere izaten ditugu bisitan urtean behin.\nOrain, zer daukazue esku artean? Zertan ari zarete?\nM.A.: Ez dira garai onenak guretzako ere, baina egoerak ez gaitu geratu. Lanean jarraitzen dugu, beti bezala, etxean. Egia esan, nahikoa konfinatuta bizi gara gu beti, bestela ere ordu asko sartzen baititugu tailerrean.\nM.C.: Erakusketei dagokienez, asturiar eskultoreen karpeta grafiko batean parte hartzeko deitu ninduten estreinakoz, eta ilusio handia egin dit nitaz gogoratu izanak. Erakusketa ibiltari bat prestatu dute, eta denbora batean Anton de Candas museoan egon da. Horrek ere ilusio berezia egin dit; izan ere, bertan egin nuen nire lehenengo bakarkako erakusketa. Orain, Oviedoko arkitektoen eskolan dago erakusketa hori. Aurrera begirako asmoa proiektu bat prestatzea da egiten ari naizen pieza horiekin guztiekin, gero beste leku batzuetan aurkeztu ahal izateko. Lehenik, ordea, obra amaitu behar dut, eta, ondoren, argazkiak atera behar dizkiote. Denbora beharko dut.\nM.A.: Nik, berriz, 1980ko hamarkada amaieratik hona pintatu ditudan lanak, formatu handienekoak, aurkeztuko ditut Eibarko Portalea kultur etxean. Hango aretoa Gipuzkoako udal aretorik handiena da; 700 metro karratu ditu, eta nire koadro handienak eramango ditut hara. Hasieran, urtarrilaren 15erako daukat zehaztuta inaugurazioa; ea pandemiak ez dizkigun aldatzen data horiek.\nEgia esan, normaltasunera itzultzea gustatuko litzaiguke, eta, bereziki, egiten ari garen obra ikustera animatu edonor, desiratzen egoten baikara jendea gurekin kontaktuan jarri eta erakusketetara etor dadin. Normalean, gehiegi ez, baina beti izaten ditugu bisitak. Azken hilabeteetan, ordea, geldirik egon dira bisitak.\nArtisten bizitza gogorra dela diote. Bat egiten duzue adierazpen horrekin?\nM.C.: Bai, artista gehienena hala dela esango nuke.\nM.A.: Batzuetan, eskandalu handiak eta dirutza mugitzen den enkanteak soilik erakusten dira prentsan. Baina bizitza, oro har, beti da zaila. Gertatzen dena da bokazioaren ezaugarri hori hor dagoela, baita aske izateko aukera ere, nahi dugun bezala bizitzeko hautua egina baitugu, nahiz eta mugak izan. Nik uste asebetetzen zaituela bizitza honek; kosta ere egiten zaizu, baina baditu bere konpentsazioak.


PYRINEUM, HUB TURISTIKOA | Pyrineum\nHome/PYRINEUM, HUB TURISTIKOA\nPYRINEUM, HUB TURISTIKOA\tpyrineum\t2018-06-27T19:33:22+02:00\nPyrineum Pirinioen oinetan dago, paisaia eder-ederrak eta erakargarritasun kulturalak eskaintzen dituen inguru batean, Frantziaren eta Espainiaren arteko muga-lurraldean.\nZehazki, Irunberrin gaude, izen bereko arroilaren ondoan, Erronkari eta Zaraitzu ibarren atarian eta Aragoiko mugatik gertu. Gure instalazioetan lurreratzen den pilotua Pirinioetako lehen glaziar-ibarretik –Belagua– oso hurbil dago, baita Larrako Natura Erreserbako mendigune karstiko zabaletik hurbil ere. Airetik ere, bertan du Xabierko gaztelua, milaka urteko Leireko monasterioa, Esako urtegia edo Mallos de Riglos izeneko haitz ikusgarriak.\nNafarroako Pirinioek mendilerro horren mendebaldeko herena hartzen dute, eta gainbehera doaz emeki-emeki ekialdetik mendebalera, itsasoraino. Mendi irisgarriak dira, bikainak baso ederretan sartu edo arroila izugarriak ikusteko, hala nola Irunberriko arroila –150 metroko hormak– edo Arbaiungo arroila –ia 6 kilometroko luzera, eta 300 metrora bitarteko desnibelak–. Lurralde naturala da berez, bertako tradizioak eta kultura gordetzen jakin duena.\nEgun batez aritu\nInguruan barna hegan egin eta 570 metroko gure pistan lurreratu nahi baduzu, Pyrineumek gure egoitza sozialaz gozatzeko aukera ematen dizu; piknikgunea, taberna, catering-zerbitzua daude han, eta haietan atseden hartzeko aukera izanen duzu, inguruan Itzaga eta Arangoiti mendien gaineko ikuspegi pribilegiatuak dituzula.\nAerodromoaren erabilerak 10 €-ko kostua du aireontzi bakoitzeko.\nOporraldi bat eman nahi baduzu gehien gustatzen zaizun hori egiten, leku paregabea eskaintzen dizugu Pirinioak ezagutzeko. Hegan egin Kantauri itsasoraino mendikateari jarraituz, sartu 3.000 metrotik goragoko gailur elurtuetan, hegan egin gaztelu eta oihanen gainetik, mila aukera dituzu Europa mendebaldeko bazter pribilegiatu bat ezagutzeko.\nPyrineumen garaje-zerbitzua eskaintzen dizugu zure aireontzia gordetzeko, tailerra ere bai, eta turismo arloko informazioa helarazten dizugu alojamendu- eta jatetxe- aukerak ezagutu eta jakin dezazun zer bisita dezakezun hegan egiten ez duzunean; gainera, gure egoitza soziala erabiltzeko aukera izanen duzu (piknikgunea, taberna, catering-zerbitzua) eta hegaldiaren gaineko interpretazio-zentroa ere bai. Pistaren erabilerak eta garajearen alokairuak 20 €-ko prezioa du egunean aireontziko.\nDeskargatu gure aerodromoaren hurbiltze-karta aireratze- eta lurreratze-maniobrak fidagarritasunez egiteko. Hurbiltze-karta deskargatu\nNafarroako Pirinioak sorpresa atseginen iturri bat dira, bai paisaia, bai kultura eta bai gastronomiaren arloetan. Ezagutu zer egin, non lo egin eta non jan Nafarroako Gobernuaren turismo-orri ofizialean. Nolanahi ere, Pyrineumen turismo arloko informazio integrala emanen dizugu gure lurraldean egiten duzun bisita ongi antola dezazun


etorkizuna etorkizun: agosto 2017\nGoiz aldeko argitasunak orkatzak zelatzen sarri harrapatzen nauen zuhaitzaren itzalean nago eserita. Abuztuko arratsalde argitsua da, eta kilometro karratutako bakartasunean entretenitzen ari naiz, nire aita zenaren aldizkari baten irakurketan. 1955eko Nuestro Tiempo agerkaria ekarri dut nirekin, aitak ere garai hartan zapaldu zituen bazter ezkutuetara.\nT.S. Ellioten antzerkiaren nondik norakoak ditut irakurgai, baina berdin lioke beste edozein gaik. Lerro hauek idaztera ipini nauena ez da artikuluaren edukia izan, nagoeneko testuingurua baizik: hirurogei urte ondoko eszenategi berdina daukat begi aurrean, lore usaintsu berdintsuekin, harkaitz eta bidezidor berdinekin, haize epeltxo berdinarekin. Areago, geriza eskaintzen didan zuhaitza bera ere hementxe egongo zen duela sei hamarkada.\nEta inguratzen nauen naturak isilean adierazten dit instanteko argitxo bat garela zeru mugagabeko neurri ulertezinetan. Belakien karranka sarkorrak datozkit urrutitik eta ziur nago aitak ere entzun zituela inoiz, ni nagoen tokian.\nPublicado por Josemari Velez de Mendizabal en 5:00 1 comentario:\nEtiquetas: Josemari Velez de Mendizabal, T.S.Elliot\nNEYMAR ETA IKERKETA GASTUA\nEgin al dezake nork nahi duena bere diruarekin? Printzipioz bai, jakina. Horretarako da norberarena. Sakonduz gero galderaren zentzuan aurki genitzake baldintzagaiak hain baieztapen borobila urra lezaketenak. Ikuspuntu etiko eta sozialak erabil litezke diru pribatuari mugak jartzeko eta, beraz, jabetzaren kontzeptua erlatibizatu egin genezake. Etiko al da futbolista batengatik 222 milioi euro ordaintzea? Nik ez daukat erantzunik. Duela urte batzuk galdera berdina egin nuen beste ostikalari batengatik -ahaztu dut izena- 60 milioi pagatu zirenean. Mundua erotu al da? Ez dakit.\nDakidana da tiroak erratzen ari garela. Neymarren salerosketaren haritik irakurri nuen diru horrekin berrogei maserati, hogeitabost ferrari, zazpi luxuzko itsasontzi… eros litezkeela. Albistea sinatzen zuenak areagotu egin zuen nire harridura: horiek al dira gizarteari interesatzen zaizkion adibide alderagarriak? Maserati? Yateak? Burutik sano al gaude? Kezkatu beharko gintuzkeena da, esaterako, brasildarraren operazioko sosekin euskal unibertsitate publikoen urteko ikerketa gastuaren halako lau bider finantza litekeela. Polita, ezta?\nEtiquetas: futbol, Josemari Velez de Mendizabal, Neymar\n"Astonauta, tronpeta flauta..." kantatu zuen nire bilobak uztaileko udalekuetako amaiera ekitaldian, beste hamabost bat lagunekin. Kanta eta dantza, neska-mutiko horien gurasoentzat apropos egokitutako emanaldi artistiko batean. Euskal Herriko beste hainbat haurrek egingo zuten bezala, ziur. Diferentzia, ordea, artista txikien jatorrian datza, izan ere nire biloba Alacanteko herrixka batean bizi da, mendi aldean, eta haraino iritsi da astonauta xelebrearen ospea. Ekitaldiko bideoa igorri zidatenean emozionatu egin nintzen, jakina, edozein aitona bere bilobarekin egin daitekeen moduan.\nIdentitateari buruz filosofatzera jartzen garenean sarri ahazten dugu gauzak uste dugun baino sinpleagoak izaten direla. Nire biloba alakantetarrak esponja balitz bezala xurgatzen ditu nortasuna osatzen doazkion osagaiak, eta hori gutxi bailitzan gauza da bere gelako neska-mutikoak euskal abestiak kanta eta dantzarazten jartzeko. Zein da nire bilobaren identitatea? Nik garbi daukat.\nEtiquetas: Alacant, Astonauta, Josemari Velez de Mendizabal\nIdazten nuen lehengoan iraganera igotako bizitzapen helezinei buruz. Errealitatearen hauskortasunak mugatzen du gu bizion ibilaldi lurtarra, eta begi bistakoa da zein samur hauts daitekeen ekilibrioa. Egia esateko, uneoro egiaztatzen dugu denboraren joaneko arrastoa.\nAtzo, adibidez, Urrezko Zeledonen eguna ospatu genuen Gasteizko jaietan. Urteroko zeremonia bertsuarekin ekin genion egitarauari, betiko desagertutako kideak gogoratuz. Izan ziren eta ez daude; bagara eta ez gara egongo. Horrela defini genezake iraungitze datarekin jaiotakoon joko zelaia.\nBaina, boteprontoko pentsamendua datorkit, zer dela-eta hain traszendente jartzea, baldin eta errealitatea bizitzaren legea betetzea baino ez bada? Eta gainera, jaietan. Kita, kita...\nArgazkia: Gasteiz aldizkaria\nEtiquetas: Gasteiz, Jaiak, Josemari Velez de Mendizabal


Guri buruz - Guangzhou Chengfeng Brother Industrial Co., Ltd.\nerdi-goi mailako beira ontzien pertsonalizazioaren industria pilotu bihurtzeko, pertsonalizazio pertsonalizatuan aldea lortzeko eta gure markak baliotsuago bihurtzeko!\nkalitatea, eraginkortasuna, balioa, gizatasuna\nSarrera Enpresaren istorioa\nMarka hau CHENG eta FENG bi sortzaileen izenen konbinazioa da, jaiotzez anaiak dira. Logotipoak izenaren inizialak konbinatzen ditu eta tximeleta itxura du. Logotipo honen esanahi inplizitua "bi hegal indartsuekin hegan egitea da, batu eta gorantz abiatu ametsa lortzeko". Tximeletak larbatik formen aldakuntza koloretsuetara metaforatzen dira, larba hazten duten tximeletetatik, larbak metaforatzetik tximeletetara bihurtzen dira, bizitza zikloak aurrera jarraitzen du. Horrek adierazten du gure enpresa txikitik handira hazten ari dela, pauso bakoitza berritzen, erreformatzen eta metaforatzen dugu belaunaldiz belaunaldi, eta modu iraunkorrean garatzen dugu.\nLOGO diseinu hau beirazko edalontziaren eta whiskiaren izen bateratuaren jatorria da, whisky edalontziaren sortze markan aplikatzen da. 'G' letra lehen letraren eta whisky katilu hexagonalaren ikuspegi marrazkiaren antzekoa da. Geroago merkatuaren eskaera gero eta handiagoa dela eta, gaur egun kafe katilu, ardo beltz kopa, esne edalontzi eta beirazko edalontzien eguneroko hornidura marka pribatuetara aplikatzen da. Hauek, batez ere, lineako merkataritza elektronikoko plataformen bidez saltzen dira.


Briska - Jokoaren arauak\n1232 jokalari konektaturik\nZure Ludo+ harpidetza\nPartida eta eskualdien hasiera\n40ko espainiar karta-sorta erabiltzen duen jokoa da.\nBriska jokoa Tute karta jokoaren familiakoa da. Hauetan, helburu bezala ahal den baza gehien irabazten joatea da, karta palo bat triunfo edo beste paloak baino balio handiagokoa izanik.\nBriskan, jokoaren mahaiaren inguruan jokatuko duten jokalari kopurua aldakorra izaten da, eta normalean 2, 3 edo 4 jokalarik hartzen dute parte, azken kopuru honen kasuan bikoteka jokatzeko aukera izanik.\nHemen eskaintzen den bertsioan 2, 3 edo 4 jokalarik jokatzeko aukera ematen da\nJokoaren hasieran jokalariek erabakitzen dute partida irabazteko bakoitzak irabazi beharreko esku kopurua. Beraz partidaren muga aldakorra dela eta, iraupen aldakorreko joko bat dela esan daiteke. Orokorrean, iraupen ertaineko partidetara eraman dezaketen mugak ezarri ohi dira, bere familiko beste jokoak baino laburragoak izanik.\nLudoteka.com-eko jokoaren bertsioan partidaren iraupenari dagokionez 3 muga ezberdin daude aukeran: 1, 3 edo 6 esku irabaztera\nHiru jokalariko partidetan bikoak ez dira erabiltzen, jokoan erabiltzen diren karta kopurua hiruren multiploa izan dadin.\nJokoaren helburu orokorra, hasieran hitzartutako mugara iristeko behar diren esku kopurua irabaztean datza (beste jokalariek baino lehenago, noski). Esku bakoitza irabazteko aldiz, ahalik eta puntu gehien lortu behar dira, baza bakoitzean jasotzen diren kartek dauzkaten puntuak batuz; beraz, ahalik eta baza kopuru gehien irabazten saiatu behar da, baina puntu askoko kartak dituzten bazak batez ere.\nZozketaz erabakitzen da kartak hasieran nork banatuko dituen; bere eskuinean dagoena esku izango da.\nJokaldi bakoitzean banatzen duenak bere ezkerrekoari ematen dio karta-sorta mozteko, eta behar diren kartak banatzen ditu bere eskuinetik hasita; banaketa bukatzeko, beste karta bat uzten du ikusgai sorta gainean; karta horrek triunfoa zein izango den adierazten du.\nEsku bakoitza baza kopuru batetaz osaturik dago eta hau zehazki lor daiteke karta-sortako karta kopurua jokalariarenarekin zatitzen badugu. Beraz, baza bat jokalari bakoitzak bere txandan jaurtitako kartarekin osaturik dago. Baza bat burutzen den bakoitzean, bere irabazlea izango da baza osatzen duten kartak jasoko dituena.\nEsku dagoenak bere karta bat jaurtiko du tapetearen erdigunera (berak nahi duena), eta besteek, ezkerretik eskuinerako ordenean, berdina egingo dute, bota behar duten kartaren aukeraketan inongo arau eta erregelarik jarraitu behar izan gabe.\nAltxaldia triunfo baliotsuena botatzen duen jokalariak lortzen du, eta tapete gainean triunforik izan ezean, altxaldia ireki edo hasi duen kartaren palo bereko kartarik baliotsuena botatzen duenarentzat izaten da.\nPalo bereko karten artean dagoen hierarkia honako hau da, handienetik txikienera: Batekoa, Hirukoa, Erregea, Zaldia, Txanka, Zazpikoa, Seikoa, Bostekoa, Laukoa eta Bikoa.\nEskualdi berean, hurrengo altxaldietan gauza bera errepikatzen da, kontutan harturik altxaldi bakoitzeko lehenengo karta aurreko altxaldia eramaten duenak botatzen duela.\nBaza berri bat hasteko kartak bota aurretik, jokalari guztiek karta bana hartuko dute karta-sortaren goiko aldetik, baza irabazi duenetik hasita, uneoro hiru karta eskutan izan dezaten. Eskua aurrera doan neurrian, sortako kartak bukatzen doaz; sorta bukatu araziko duen bazan, sortara karta jasotzera doan azkenak ez du kartarik izango eta triunfoko paloa markatzen duen karta hartuko du. Ondorengo (eskuko azkeneko) hiru bazatan, eskutako hiru kartekin soilik jokatuko da, kartak inondik jaso gabe (azkenaurrekoan bi karta izanik eta azkenekoan bakarra)\nEsku bateko baza guztiak jokatu eta gero, esku horretan jokalari bakoitzak bazetan bildutako puntu guztiak batuko dira.\nKarta bakoitzaren balioa honako hau da: Batekoa (11 puntu), Hirukoa (10 puntu), Erregea (4 puntu), Zaldia (3 puntu), Txanka (2 puntu). Aipatu gabe gelditu diren beste kartek ez dute balio puntuagarririk. Karta-sortak guztira biltzen duen puntu kopurua 120koa da.\nEsku batean puntu gehien lortzen dituen jokalaria izango da esku horren irabazlea. Puntu-berdinketaren kasuan, bertan parte hartzen duten jokalariak hartuko dira irabazle bezala.\nJokoan zehar jokalari batek bere eskuan triunfoko 7a baldin badu, triunfoa adierazten duen kartagatik aldatu ahal izango du, azken hau Batekoa, Hirukoa, Erregea, Zaldia edo Txanka bada. Aldaketa hau, baza bat irabazi ondoren eta sortatik hartzen den karta jaso aurretik egin ahal izango da. Aldaketa hau bera aurretik aipaturiko arau eta muga berdinak jarraituz burutu ahal izango da, jokalariren batek triunfo den paloko 2a izango balu eta triunfoa adierazten duen karta Zazpikoa, Seikoa, Bostekoa edo Laukoa izango balitz.\nKarta aldaketa burutzeko, triunfoa adierazten duen kartaren gainean sakatu beharko da, eta aldaketa posible den unean programak automatikoki egingo du.\nJokalariren batek, hasieran erabakitako esku kopuru adina irabaziko balitu partida amaitutzat emango litzateke. Aldi berean, aipatutako kopurura jokalari bat baino gehiago iritsiko balira, partidak normal jarraituko luke, irabazle berdinketa apurtuko duen edozein jokalari besteen gainetik gailendu arte.\n4 jokalarik parte hartzen dutenean bikoteka jokatzeko aukera dago. Horrela denean, bikoteko jokalariak ez dira jarraian jarriko, txandaka baizik.\nBakarka jokatzen deneko arau berak aplikatuko dira, kontutan hartuz, bikoteko jokalarien tantoak gehituz erabakiko dela zein den esku horretako bikote irabazlea.\nOnline jokatu beste jokalariekin\nJokatu bakarrik: briska\nJokatu bakarrik: briska bikoteka\nCopyright © 2001-2020 Ludoteka.com Jokosare S.L. Eskubide guztiak erreserbatuak - Lege-oharra


Udalak 32.000 euro bideratuko ditu Elorregi, Elosu eta Basarte auzoetan mantenu eta segurtasun lanak burutzeko | Bergarako Udala\nUdalak 32.000 euro bideratuko ditu Elorregi, Elosu eta Basarte auzoetan mantenu eta segurtasun lanak burutzeko\nBergarako Udala-k Al, 2017-05-08 13:14-n bidalia\nBergarako auzo eta landa eremuaren bizi kalitatea hobetzeko pausoak ematen jarraitzen du Udalak. Aurreko asteetan, Angiozar, Basalgo eta Buruñao auzoetan obra desberdinak egin ondoren, orain Elorregi, Elosu eta Basarte auzoei egokitu zaie.\nHonela, Elorregi auzoan Ziharrerokoa eta Gorosabel baserrietara doan bi publikoaren zorua egonkortu da. Elurlan enpresak egin ditu obrak eta 1.573 euroko aurrekontua izan du. Elorregin jarraituz, haizeteak eraginda Luberri baserrirako bidean eroritako zuhaitzak eta izandako lurjausia kendu eta bidea garbitu da. Lan hauek ere Elurlan enpresak egin ditu eta 1.240 eurorekin. Bestalde, segurtasun neurriak tarteko, Elorregi auzoko bi autobus geltoki eta Buruñao auzoko autobus geltoki bat eraisteko erabakia hartu du Udalak.\nElosun berriz, Altsasuko pistan dauden zuloak estali eta Agirre baserrietara doan bide publikoan lurzorua egonkortzeko lanak egingo dira. 5.475 euro kostako da obra eta Elurlan enpresak egingo ditu. Azkenik, Basarte auzoko udal sareko ur-ponpa kendu eta sare berria egokituko da. Construcciones Lasuen enpresak burutuko ditu obrak eta 23.666 euroko aurrekontua du lanak.\nModu honetan, Bergarako Udalak 32.000 euro bideratuko ditu auzo desberdietako beharrak asetu eta auzotarren egunerokotasuna hobetzeko.


Harrapariak eta jendartea > Saiak\n» Harrapariak eta artzaingoa Euskal Herrian » Harrapariak eta jendartea\nHarraparien eta jendeen arteko harremanen aztertzea ez da gauza errexa. Dena ikastekoa dugu oraino alde horretatik.\nBeste zibilizazio eta garai batzuetan gertatu izan den bezala, Euskal Herrian ere, harrapariek haundizki markatu dituzte jendearen gogoak, bereziki artzainenak, hauek baitziren gehienik harremanetan harrapari haragijaleekin. Claude Dendaletche biologistak dionez, “txori horiek, beren bizimolde eta jarreren bidez, eragin dituzte hainbat sineste eta errito… Izan ere zein xorik adieraz lezake saiak baino hobeki errealitate hau : heriotzak du bizia ahalbidetzen.”\nXiberuko parte menditsuenean, kausi zitezkeen kantu harrigarri batzuk, hitzik gabekoak, “basa ahaideak” deituak, harraparien hegalaldiak itxuratzen zituztenak. Kantu horietarik bi ezagunenak : “Belatxa” eta “Arranoa”. Bildu diren lekukotasunen arabera, kantu horiek adierazten dute jendearen gogoa hegaldatzeko zeruan, aipatu harraparien moldean.\nAlabainan, harrapari horiek Euskal Herrian ere, beste tokietan bezala, irudi, aurreiritzi , itxura eta sineste ezkor eta txarren biktimak izan dira; hori dela eta, jendearen mendekua ere sufritu dute. Harrapari zenbait ihiztatuak eta hilak izan dira, argazki zahar zenbait lekuko ditugu Larrun aldean egin sarraskiez.\nSarraski horiek ez zitzaizkien bakarrik kanpotik etorri ihiztariei zor, dudarik gabe. Txomin Peillen etnologoak, Xiberuko ihizi ohiduren inguruko lanetan dionez, belatzak, gabiraiak eta miruak harrapatuak izaten ahal ziren edo tirokatuak, bainan aldiz, tokiko jendeek ez zituzten ihiztatzen ez arrano ttipi ez haundiak, ez saiak ez eta ere sai xuriak. Zoritxarraren beldurrez bainan oroz gainetaik xori horiek artzainen lagunak baitziren. Jean Baratçabal, Arbailetako mende hastapeneko artzain xiberotarrak azpimarratzen du harraparien balioa : “saiak itzulika ibiltzen dira zeruan, abere hil edo eria seinalatu. Horrela, aberea atxeman eta bordara eramaten ahal dugu bizkarrean.”\nGaurko egunean, izadiaren babesaren marko juridikoaren aplikapenak eta ingurumenari buruzko arrangurak eragin zuzena dute gizona-harraparia harremanen baitan. Lehen, harrapariak beldurgarriak izaten baziren, mespresatuak, gaurregun babestuak dira, eta hori, berez, gauza ona da xorien zaintzeko eta beren garapenerako. Hala ere, garrantzitsua da txori horiek euskal mendietako ondare gisa ikusiak izan daitezen. Zainketa ahalbidetu eta errextuko lukeen giza-berenganatze prozesu baten gauzatzeko beharrezkoak direlarik euskal mendietako eragile sozio-ekonomiko guzien elkarlana eta gazteen sentsibilizazio eta hezkuntza.


Ikastaro trinkoak 2019/2020\nUdako ikastaroak 2019/2020\nwww.maizpide.eus-ek beste erabiltzaile batzuen iritzi eta ikuspegiak bil ditzake. Webgunearen elkarreraginezko izaera kontuan hartuta, Maizpide Elkarte Kulturala ez da erabiltzaileen arau-urratzeen erantzulea izango. Horrenbestez, ezin ditu bermatu erabiltzaileek sortutako zeinahi edukiren ziurtasuna, eraginkortasuna eta egiazkotasuna.\nHerve Tinou BIXI-BIXI saioan\nHilero bezala, atzo Segura irratian izan ginen BIXI-BIXI saioan.\nEuskaltegiko berriak emateaz gain, "Atzerritarak gurean" sailean aritu zen Herve Tinou malitarra.\nMerce Cuchí ikaslea ZUZEUn\nZUZEU orainkarian Patxi Ibarguren argentinarrarekin abiatu zuten Euskaldunberria sailean, Mercè Cuchi katalandarra ezagutzeko aukera izan dugu orain.


Dantza Taldea – BETI GAZTE\n2010. urtean, Mari Sol Irigoyenen gidaritzapean, Beti Gazteko Dantza Taldea sortu zen. Hasiera batean Beti Gazte elkartean biltzen ziren sei emakumek osatzen zuten taldea, dantzen oinarrizko pausuak ikasteko helburua zutenak. Gaur egun berriz, 80 partaidek osatzen dute taldea eta 20 koreografia ezberdin baina gehiago dakizkite.\n2017. urtean hasi ziren, berrikuntza bezala, jende aurrean emanaldiak egiten. Hiru izan ziren urteko emanaldiak: lehenengoa Etxalarren, herriko bestetan frontoia ikuslegoz goraino beteaz; bigarrena Agerrako bestetan, abuztu bukaeran eta hirugarrena Lesakako Feritan herriko plazan. Hiruak izugarrizko arrakasta izan zuten.\nTaldea Lesaka, Bera, Arantza, Igantzi eta Etxalarko emakumeez osatuta dago. Entseguak igande arratsaldetan egiten dituzte Lesakako udal frontoian.


Maria Rivero & Tribu Banda - Oihaneder Euskararen Etxea\nHasiera » Agenda » Maria Rivero & Tribu Banda\nMaria Rivero & Tribu Banda Kintsukoroi\nKintsukoroi japoniar keramikan erabiltzen duten teknika da, non apurtutako piezaren arrakalak urreaz betetzen dituzten, apurtuta eta ondoren konponduta izan den horri balorea emateko. Japoniarren arabera kalte bat pairatu duen edozerk istorio bat dauka, ederrago bihurtzen duen istorio bat, eta horri ikusgarritasuna ematen diote konpontzerakoan.\nArte honetan bezala, Mariak ez ditu bere akatsak ezkutatu nahi, ez du Maria makilatu bat isladatu nahi… bera den bezalakoa agertu nahi du jendaurrean, bere bizitzan bizitako min, poztasun, indar, haustura, kolpe eta negar guztiekin, baina bizitzak utzitako arrakala horiek urre bihurtuta, irakasgai eta aurrera jarraitzeko motibo.\n1- Jaiotza: Kantu biluziak, oinarrian Mariak konposatzen dituen moduan eskainiak, elementu apaingarri ezta gehigarririk gabe.\nIkusten duzuenez, Kintsukoroi bizitakoaren batuketa da, egiteke dagoen bide berria…\nMaria Riveroren emanaldia izango da urteko Eskilerapeko Soinuak zikloaren azken kontzertua.


Ordua: 10:00 - 18:00\nSarrerak: 7,00 / 8,00 €\nFaxa: 943 868 812\nSarrerak - on line\n"Ekain abenturarekin", horretarako egokitutako ehiza zirkuitu batean animalia desberdinak ehizatu ditzakegu, guzti hori Sastarrain errekaren ibilbideak markatutako ingurumen natural zoragarri batean lan eginez. Ibilbideak inguruko fauna eta landaredira hurbiltzeko aukera ere eskainiko digu. Baina ehiza egitearekin ez da bukatuko guztia, margotzen eta sua egiten ikasiko da, jainkoei ehiza oparoa eskatu behar baitzaie eta harrapakina sukaldatzeko sua prestatu.\nSALNEURRIA: Ekainberriko sarreraren prezioari 2,00 € gehitu behar zaizkio\nEkainberrik gure arbasorik urrunenen artelanatara hurbiltzeko aukera ematen digu. Ekaingo kobazuloaren erreplikan duela 14.500-10.000 urteko gizakiek buruturiko margoen kopia zehatzak ikusi ahal izango ditugu, baina litekeena da bisitaria pertsona haien bizimoduan sakontzeko irrikarekin gelditzea. Arkeologia esperimentalak geure eskuekin Historiaurreko teknika desberdinak eraikitzeko eta Paleolitoan bizirik irauteak zituen zailtasunak ezagutzeko aukera ematen digu. "Ekain abenturarekin", horretarako egokituriko ehiza zirkuitu batean animalia desberdinak ehizatu ahal izango ditugu, hor guztia Sastarrain errekaren ibilbideak markaturiko inguru natural zoragarri batean lan eginez. Ibilbideak inguruko landaredia eta faunara hurbiltzeko aukera ere emango digu.\nBaina dena ez da ehizarekin amaituko, margotzen eta sua egiten ikasiko da, jainkoei ehiza oparoa eskatu behar baitzaie eta harrapakina sukaldatzeko sua prestatu. Ehiza on baten ondoren ordea, lortutakoari etekina atera behar zaio, inguruko produktu tipikoez osaturiko luxuzko hamaiketako edo askari bat erretserbatzeko aukera eskaintzen dizugu, edo zergatik ez, arkume on bat bertan erretzekoa.\nEkainberri gunearen bisita gidatu osoa burutu. Has zaitez euskal kostaldeko labar-pintura ikusgarrienak Ekainberrin bisitatzen, duela 15.000 urte leku horretan bizi ziren pertsonek sentitzen zutena kobazuloaren barruan sentituz. Ibilbidean aurrera egin historiaurrean bezala sua egiten, ehizatzen eta pintatzen ikasiz, eta historiaurreko herrixkan dauden oreinen aldamenean amaitu.\nSALNEURRIA: 8,00 €. Murriztua 7,00 €. 6 urtetik beherakoak doan\nORDUTEGIA: asteartetik igandera, 10.00etatik 19.00tara


Homosexualitatea – 5 orrialdea – Euskal Herriko Gay-Les Askapen Mugimendua\nArchive for category: Homosexualitatea\nYou are here: Home / Gaia / Homosexualitatea\nRuben Ochandiano, Miren Aperribay eta MarionBerger, Zinegoak jaialdiaren epaimahai\n19 urtarrila, 2017 /in Berria, Deia, Euskal Herria, Homosexualitatea, Kultura /by Editorea\nZinegoak Bilboko LGTB jaialdiak jakinarazi du aurten nortzuk izango diren 14. edizioaren nazioarteko epaimahaia osatuko dutenak, eta fikziozko film luzeen epaimahaiko kideak Ruben Ochandiano aktorea, Miren Aperribay banatzailea eta Marion Berger programatzailea izango dira. Gainer, aurtengo edizioan dokumentalek indar berezia izango dutenez, epaimahai berezi bat sortuko da dokumentalak saritzeko. Zinegoak otsailaren 20tik martxoaren 5era ospatuko da.\nBILBO. Jaialdiaren arduradunek jakinarazi dutenez, Ruben Ochandiano Madrilen jaiotakoa eta, besteak beste, “Silencio roto”, “Tapas”, “Che”,”Biutiful” edo “Los abrazos rotos” filmetan parte hartu du. Bere lehenengo film laburra ere zuzendu du, “El Paraiso”, eta hainbat sari jaso ditu lan horregatik. Horrez gain, hainbat antzezlanetan parte hartu du, aktore eta zuzendari moduan.\nMiren Aperribay Atera Films ekoiztetxeko sortzaile eta zuzendaria da, eta, besteak beste, honako lanetan ibili da banatzaile: “Loreak”; “80 egunean”, “Kalebegiak”, “Amama”. Hemen Here elkarteko kide eta Gipuzkoako Foru Aldundiaren Arte Kontseiluko kide ere bada. Azkenik, Marion Berger Tarifako Zinema Afrikarreko Jaialdiko (FCAT) programazio zuzendaria da.\nHorrez gain, aurten Zinegoak jaialdiak dokumentalen presentzia areagotuko du bere programazioan, eta, horren eraginez, dokumentalek epaimahaikide berezitua izango dute. Besteak beste, epaimahaikideak izango dira Euskal Herriko Unibertsitateko (EHU) Ikus-entzunezkoen irakasle Vanesa Fernandez eta Marc Serena dokumental egile eta kazetari kataluniarra.\nHalaber, Zinegoak jaialdiaren gainontzeko sarietako epaimahaikideak eragile, elkarte eta erakundeetako ordezkariak izango dira, talde hauek guztiak jaialdiaren parte bihurtuz.\nHorrela, Off atalean (film labur eta luze esperimentalak), esaterako, epaimahaikideak tokiko sortzaile eta artistak izango dira. Aniztasun eta Giza Eskubideen Sariaren epaia hartzeko arduradunak honakoak izango dira: alde batetik Bizkaiko Aldundiaren Berdintasun, Lankidetza eta Aniztasun Zuzendaritza eta, bestetik, Estatu mailan giza eskubideen alde lan egiten duten erakundetako ordezkariak.\nLesbianismo eta Generoaren Epaimahaia Bilboko hainbat talde feministek eta emakume lesbianen taldeek osatuko dute. Euskal Aktoreen Batasuneko saria emateko arduradunak Haizea Aguila, Javier Liñera eta Jon Koldo Vazquez aktoreak izango dira.\nAzkenik, ikus-entzunezko komunikazioa ikasten ari diren ikasleek Sari Gaztea emateko ardura izango dute. Parte hartuko duten hezkuntza zentroak IEPFSTartanga, EHUko LGTB Liga, Euskal Herriko Zinema Eskola eta IMVAL dira.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2017-01-19 10:07:312017-02-09 10:09:23Ruben Ochandiano, Miren Aperribay eta MarionBerger, Zinegoak jaialdiaren epaimahai\n“Begira zer gertatu zaizun zuri, imajinatu futbolariok armairutik aterako bagina!”\n7 azaroa, 2016 /in ARGIA, Euskal Herria, HOMOFOBIA, Homosexualitatea /by Editorea\n“Normala da futbol jokalariak armairutik ez ateratzea. Begira zer gertatu zaizun zuri, imajinatu guri zer gertatuko litzaigukeen!”. Andrés Iniesta Bartzelonako kapitainaren hitzak dira, homosexuala dela publikoki adierazi eta eraso homofoboak jasan dituen Jesús Tomillero arbitro andaluziarrari esanak. Adierazpenek piztu duten eztabaidatik harago, Espainiako Liga jokatzen hasi zenetik izandako 15.000 futbolarietatik nolatan ez da gayrik agertu? Edota zergatik ez zen azkenean argitara atera euren sexu-joera publiko egiteko prest zeuden Lehen Mailako sei jokalariei (tartean Realeko eta Athleticeko hainbati) buruzko artikulua? Gako batzuk, segidan.\nIniestaren hitzek hainbat internauten haserrea eragin dute: aitzakiak jarri ordez, eliteko jokalari homosexualek publikoki aurpegia ematea garrantzitsua litzatekeela uste dute, normalizazioaren mesedetan, eta ume askorentzako erreferentzia direlako. Beste batzuen iritziz, ordea, intimitatearen esparruari dagokion gaia da eta jokalariek ez dute zertan horren berri eman.\nKontuak kontu, gizonen futbolean ikusezina da homosexualitatea. Arbitro andaluziarrak berak esan zuen, armairutik irten zenean: “Gay asko dago ezkutuan Espainiako futbolean, baita Lehenengo eta Bigarren mailetan ere. Diskriminatuak izateko beldur dira eta ulertu dezaket. Baina nik jada ez dut beldurrik”. Handik bi hilabetera, arbitro izateari utzi behar izan zion, publikoaren eraso homofoboengatik eta ez duelako Andaluziako eta Espainiako federazioengandik inolako babesik sentitzen.\nGaia jorratzen duen erreportaje interesgarri honetan, hiru gako nagusi aipatzen dituzte: kluben eta futbol munduko erakundeen presioa, ikusle askoren jarrera intolerantea, eta futbolarien bizitza pribatua espektakulu bilakatzen duten hedabideak.\nKluben presioa, edo nola gelditu zuten argitalpen deserosoa\nKlub eta erakundeek egiten duten presioaren erakusle, 2008an Zero aldizkarian homosexualak zirela agertzeko prest zeuden Lehen Mailako sei jokalarien kasua. Azkenean bertan behera geratu zen artikulua, klubetatik bai aldizkariak bai jokalariek eurek jaso zituzten presioengatik. “Futbolariek gogo handia zuten egiteko, baina kluba da agintzen duena, zelaira ateratzen edo bazter batean uzten dituena”, dio aldizkariko kazetariak. “Futbola oso mundu kontserbadorea da eta gayrik ez balego bezala jokatzen dute. Beldur handia dute, interes ekonomiko handiak daude tartean”.\nHarmailetan, zirko erromatar inpunea\nPartidua ikustera joaten diren zaleen artean irainik errepikatuenak homofoboak izatea (“marikoia!” da kuttunenetakoa) ez da kasualitatea. Ikusleek edozer esan arren duten inpunitatea salatzen dute erreportajean, eta gehitzen dutenez, irain arrazistekin egiten hasiak diren bezala eraso homofoboak zigortzen ez dituzten bitartean, gayak bistaratzeko oztopo handia izaten jarraituko du horrek. Beste herrialde batzuetan ohituta omen daude harmailetan ortzadarraren bandera ikustera, ez ordea Espainiako Ligan.\nAzkenik, hainbat hedabideren jokabidea kritikatzen du erreportajeak: futbolarien bizitza intimoa dutelako jomuga eta inongo errespetu eta duintasunik gabe sexu-joerari buruzko zurrumurruak zabalduz kaltea besterik ez dutelako egiten.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2016-11-07 14:42:562016-11-08 14:45:02“Begira zer gertatu zaizun zuri, imajinatu futbolariok armairutik aterako bagina!”\nLGTBI zentro bat irekiko du Iruñeko Udalak abenduan\n7 azaroa, 2016 /in ARGIA, Askatasun sexuala, Euskal Herria, Homosexualitatea, Nafarroa, Politika /by Editorea\nLGTBI (Lesbiana, gay, transexual, bisexual eta intersexual) zentroak abenduan zabalduko ditu ateak. Sexu eta genero aniztasuna tratatuko ditu eta arreta sexologiko eta psikosoziala eskainiko du.\nIruñeko San Gregorio kaleko 28. zenbakian egongo da LGTBI zentroa. Abenduan jarriko dute martxan, eta sexu eta genero aniztasunari buruzko formazio eta informazioa eskainiko dute bertan.\nSexu orientazio edota genero eraikuntzari dagokionez, “irizpen heteronormatiboekin bat ez datozen” pertsonei zerbitzua eman nahi die Iruñeko Udalak. Sektore hauek oraindik ere bazterkeria eta mespretxua jasaten dutela adierazi dute udaletxetik. Hori dela eta, arreta sexologiko eta psikosoziala eskainiko die pertsona eta familiei. Horrez gain, homofobia, lesbofobia eta transfobiaren gaineko prebentzio eta sentsibilizazio ekimenak ere antolatuko ditu zentroak.\nOrdutegiari dagokionez, zabalik egongo da astelehenetik ostiralera 10:00etatik 14:00etara eta 17:00etatik 21:00etara bitartean.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2016-11-07 14:38:402016-11-08 14:42:40LGTBI zentro bat irekiko du Iruñeko Udalak abenduan\nPier Paolo Pasolini : Ezerosoa ezabatu, eroso jarraitzeko\n2 azaroa, 2016 /in Artikulua, BERRIA, Gay, Homosexualitatea, Kultura /by Editorea\nPier Paolo Pasolini zinemagile eta idazlea Italiako Ostia hirian hil zuten gaurko egun batez, duela 41 urte. ‘La macchinazione’ filma eta liburua zer esana ematen ari dira. Auzia berriz zabaltzeko bidean da Italiako Ganberan.\nPier Paolo Pasoliniren hilketa estatu krimen bat izan zen». Horrekin konbentzituta dago David Grieco idazle eta zinemagilea (Erroma, 1951). 10 urte zituenean ezagutu zuen Pasolini: «Harentzat lagun bat nintzen, seme bat, lankide bat». La macchinazione filma zuzendu du aurten Griecok, eta izen bereko liburua idatzi. Gaur duela 41 urte hil zuten haren laguna, Erromatik 35 kilometrora, Ostian (Italia). Bertsio ofizialak esan zuen Giuseppe Pino Pelosi maitaleak hil zuela, eztabaida baten ostean, gauez. Bertsio ofiziala hasieratik jarri zen zalantzan. Bederatzi urteko espetxe zigorra ezarri zioten Pelosiri, baina 2005ean aitortu zuen hark ez zuela Pasolini hil. Auzia iaz artxibatu bazuten ere, Italian Pasoliniren hilketa ez da ahanzturan gelditu. Otsailean, 10.795 herritarrek sinatutako eskaera iritsi zen Italiako Diputatuen Ganberara, Pasoliniren hilketa ikertzeko. Stefano Maccioni abokatuak urteetan dihardu auzia ikertzen. Eta Griecoren arabera, urtarrilean edo otsailean has daiteke lanean hilketaren ikerketa zabaltzeaz arduratuko den ganberako batzordea.\nBatzorde hori lanean hasi aurretik argitaratu dute La macchinazione filma DVD formatuan —Italian, urriaren 18an—. Massimo Ranieri aktorea saritu dute —Pasoliniren rolagatik— Annecyko jaialdian (Frantzia) eta Montrealen (Quebec), eta pelikula Ganteko (Flandria) jaialdiko Sail Ofizialerako hautatu dute. «Espero dezagun laster Euskal Herrira iristea, baina film independenteekin pazientzia pixka bat behar da; ingelesezkoak ez badira, are handiagoa», esan du Marina Marzotto zintaren ekoizleak.\nArrazoi askorengatik erabaki zuen Griecok filma egitea. «41 urteren ostean, ezin nuen jasan entzutea Pasolini homosexuala zelako eta bizitza arriskutsua zeramalako hil zela». 2014an, Abel Ferrarak Pasolini filma zuzendu zuen; aurretik, gidoia idazteko eskatu zioten Griecori. «Ferrararentzat Pasolini sexu fantasia bat baino ez zela konturatu nintzen. Zineman geldituko zen epitafioa onartezina iruditzen zitzaidan, eta horrek eraman ninduen La macchinazione egitera», dio Pasolini zenaren lagunak.\nPasoliniren bizitzako azkeneko hiru hilabeteak kontatzen ditu pelikulak. Idazten ageri da, Petrolio liburua. «Liburuan Eugenio Cefisen [ENI Italiako Petrolio Enpresa Nazionaleko presidentea] inguruan ari zen, eta Cefis jotzen zuen Enrico Mattei politikariaren hilketaren erruduntzat». P2 logia masonikoaren buruetako bat zen Cefis. «Haiek dira Pasoliniren heriotzaren erantzuleak», dio Griecok.\nPetrolio liburua amaitu gabe argitaratu zuten, Pasolini hil eta gero. Pasarteak falta zituen. Pasarte garrantzitsuena lapurtu egin zutela diote han eta hemen. Martin Lopez-Vega Pasoliniren olerkien —gaztelaniarako— itzultzaile eta Iowako Unibertsitateko (AEB) irakasleak azaldu duenez, duela sei urte liburuaren pasarte galdu bat azaldu zen: «Baina bai bitxia, atala aurkitu zuena Silvio Berlusconiren alderdiko senatari bat izan zen. Senatari hori zigortu egin dute, mafiarekin dituen harremanengatik. Esperanza Aguirrek Gürtel auzia berak deskubritu zuela esatea bezala da». Botere ekonomiko eta politikoko pertsona esanguratsuekin batera, 1981ean aurkitutako P2 logia masonikoaren zerrenda batean ageri da Berlusconi. Tartean ziren bankariak, militarrak, kazetariak eta Argentinako ministroak. 1982ko Banku Ambrosianoaren eskandaluak azaleratu zituen P2ren tramak; logiak estatuaren maila nagusietan sartzen zituen kideak, eta mafiako Roberto Calvik logiako buru Licio Gellirekin zituen harremanak.\nGriecoren ustez, Italia ustelkeriaz beteta zegoela deskubritu zuen Pasolinik: «Deskubritu zuen faxismoa ez zegoela hilda. Deskubritu zuen P2 logia estatu kolpe bat ematen ari zela tankeak erabili beharrik gabe. Eta deskubritu zuen, halaber, CIAk terrorismoa antolatu zuela Italiak. Horregatik desagerrarazi zuten».\nValeria Camporesi zinemaren historian irakaslea da Madrilgo Unibertsitate Autonomoan. Haren ustez, artista eta intelektual «ezerosoa» izan zen Pasolini. «Haren asmoa zen ikertzea eta erretratatzea gazte baztertuen egoera, eta sare kriminalek gazte horiek bazterkerian nola lotuak zituzten ere azaleratu nahi zuen. Horregatik, sare horiek mugitu egin ziren zinemagilea hiltzeko». Beste ikuspegi bat ere eman du hilketaz: «Pasolini homosexuala zen, eta Italiako gizartearen aurreiritzi intolerantea erabili zuten ezkutatzeko hark modernitateaz zuen proiektu politiko eta sozial erradikala». Lopez-Vegak ere nabarmendu du Pasolini «ezerosoa» zela ia mundu guztiarentzat: «Haren obrek galdera ezeroso asko egiten zituen, gizartea eta gizaki bakoitza jarrera hartzera eramaten zituen gai funtsezkoetan. Pasoliniren heriotzarekin, jende askok zama kendu zuen gainetik». Iowako Unibertsitateko irakaslearen ustez, garrantzitsuagoa da galdetzea zergatik hil zuten, zeintzuk hil zuten baino. «Hilotza hor dago, bizitzan planteatu zituen galdera berberekin, baina hain dira ezerosoak, inork ez baitie irtenbiderik eman nahi».\nGriecoren arabera, hilketaren egile material eta intelektualetako batzuk bizirik daude gaur egun. «DNA probek diote hiltzailea ez zela bakarra izan, asko baizik». Etsitzeko asmorik ez du Pasolini zenaren lagunak: «Inoiz ez da berandu historiaren hain orrialde ilun batean argia jartzeko. Bereziki, gazteentzat da garrantzitsua; zer gertatu zen jakiteko eskubidea dute».\nPasoliniren heriotzaren inguruko konspirazioez asko hitz egiteak «nekatu» egiten du Camporesi, eta nahiago luke haren filmak, liburuak eta baztertuei buruz esaten zituenak aztertuko balira. «Berriro haren heriotzaz hitz egiteak estali egin dezake esan eta egin zuen guztia. Galaraz dezake hausnartzea gizartea nola eraikita dagoen», gaineratu du zinemaren historiako irakasleak.\nBizitza osoan haize kontra\nBizitza, obra eta heriotza, hirurak bat. Pasolini (Bolonia, Italia, 1922) ikasle garaitan hasi zen idazten, amaren hizkuntzan: friuleraz —Friuli-Venezia Giulia eskualdean hitz egiten duten erretorromanieraren dialektoa—. II. Mundu Gerran partisano ibili zen. Italiako Alderdi Komunistan sartu zen, 1948an. Ikastetxe batean irakasle lanetan ari zen orduan. 1949an, salaketa anonimo baten eraginez —gaztetxoekin limurkeriatan zebilela zioena—, ikastetxetik bota zuten. Alderdi Komunistak ez zuen babestu. Eta alderditik ere bota egin zuten. Erromara joan zen orduan bizitzera. Han idatzi zuen bere ordu arteko bizilekuaren —Friuli eskualdea— testigantza Il sogno de una cosa liburuan. Euskarara itzuli zuen Josu Zabaletak, Gauza baten ametsa izenburuarekin (Alberdania, 1998).\nLiburuan, Zabaletak modu honetan definitu zuen Pasolini: «XX. mendeko intelektual librearen eredu handietako bat da; bera izan zen ideologien krisia lehenengo sumatu zuenetakoa, eta berak salatu zuen, orobat, heresia orok integrismo edo ortodoxia bihurtzeko joera duela bukaerarako». Itzultzaileak egun dio Pasolinik landu zituen gai asko «puri-purian» daudela gaur egun ere. «Aitzindaria izan zen gauza askotan. Haren ekarpenik handiena, berriz, pentsamendu kritikoa izatea zen».\nIl sogno de una cosa-ren ostean, Erromako proletario mailarik apalenean bizi zirenak erretratatu zituen hurrengo bi eleberrietan. Saiakerak, olerki liburuak, filmak, antzezlanak, artikuluak. Haize kontra, bizitzan eta sormenean. «Forma-berritzea nabarmendu behar da», dio Zabaletak.\nLopez-Vegak XX. mendeko olerkari handienen artean dagoela uste du: «Gizarte garaikideaz bertsoan pentsatzen duen intelektuala da, eta gaitasun lirikoarekin egiten du hori. Hau da, jorratzen denari buruzko esanahi ilunak azaleratzen dituen irudiak sortzen ditu».\nPasoliniren zinema, bestalde, «oso pertsonala» dela uste du Camporesik: «Zinema konprometitua da. Baina ez hori bakarrik, garaiko zinema modernoaren erakusgarri da. Bat-batean, ikusi zen zinemak ez zituela istorioak kontatu behar bakarrik, eta kultur adierazpenaren erabilera libreago bat egin zitekeela. Zinema poesia eta hausnarketarako tresna gisa erabili zuen». 1961ean egin zuen debuta zinemagile gisa, Accattone filmarekin. Kritikak ezustean hartu zuen lan neorrealista hori. 1964an ere harrera beroa izan zuen Il Vangelo secondo Matteo pelikulak. 1970eko hamarkadan bizitzaren trilogia izenekoa pantailaratu zuen: Il Decameron, I racconti di Canterbury eta Il fiore delle Mille e una notte. Hil zutenean, Salò o le 120 giornate di Sodoma ari zen amaitzen. Sadeko markesaren lana askatasunez eta gordinki egokitzen ari zen. Heriotzaren trilogia behar zuenaren lehen lana izan zen hura. Parisko jaialdian estreinatu zuten, zuzendaria hil eta hogei egunetara.\nPasolini beste zinemagile batzuentzat ere izan da inspirazio. Camporesiren iritziz, haren eragina 1990eko hamarkadan hasi zen. Nanni Morettiren Caro diario filmeko (1993) eszena bat oroitu du: «Pertsonaia protagonista Vespa batean doa Ostiara, Pasoliniren omenez eraikitako oroitarri abandonatura. Pasoliniren ahalegin politikoaren eta etikoaren garrantzia suma daiteke film horretan. Adierazgarria iruditzen zait eszena hori».\nLopez-Vegak uste du miretsi bai baina Pasolini ez dela «santifikatu» behar. «Bere kontraesanekin hartu behar da aintzat. Kontuan hartzekoa da Pasolinik garaiko mugimendu feministak mespretxatu zituela. Carla Lonzi [idazle eta arte kritikari feminista] bere egunerokoetan kexu zen zinemagilearen alde matxistarekin». Iowako Unibertsitateko irakasleak uste du ez zirela gutxi Pasoliniren «ahuleziak»: «Galdera guztiak egiten zituen, nahiz eta aurretik batzuetan bazekien erantzuna ez zitzaiola gustatuko». Antzera mintzo da Zabaleta ere: «Pasoliniren galderak beti ari dira galdezka, betiko eta betirako galderak dira, eta, horregatik, haren obrek ez dute indarrik galduko». Itzultzaile euskalduna Erroman bizi zen Pasolini artikulu polemikoak idazten zebilenean. «Pasoliniren iritzian, intelektualak bere esku zituen baliabide guztiak erabili behar zituen, salatu behar zirenak salatzeko ez ezik, bultzatu behar zirenak bultzatzeko».\nLa macchinazione filmeko egileak dionaren bidetik, Zabaletaren iritziz, boteretsuei «traba» egiten zielako hil zuten. Ikusteko dago 2017an hilketa trabarik gabe ikertuko duten ala auzia filmetako salaketetan geldituko den.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2016-11-02 10:26:522016-11-02 10:27:31Pier Paolo Pasolini : Ezerosoa ezabatu, eroso jarraitzeko\nXABI SANCHEZ GORONAETA. SEXUA ERDIGUNEAN JARRITA “Sexuan arreta jartzea gorputzera itzultzea da”\n16 urria, 2016 /in ARGIA, Askatasun sexuala, Elkarrizketa, Euskal Herria, HOMOFOBIA, Homosexualitatea, Nafarroa, Politika /by Editorea\nruñeak badu LGTBQI politikak garatu ahal izateko bulegoa. Kattalingorriko kideak gogor ibili dira lanean azken hilabete hauetan, ikasturte berriarekin batera bulegoko baliabide guztiak martxan jarri ahal izateko. Ekimena ez dator komunitate zehatz bati zerbitzu asistentziala ematera bakarrik, gizarte osoari egin nahi dio ekarpena: erreferentzia sexologiko berri bat izan nahi du pertsona guztientzat.\nXABI SANCHEZ GORONAETA. SEXUA ERDIGUNEAN JARRITA\nSexua ala generoa, non jarri arreta?\nArgi dago eraldaketa sozialean urratsak emateko bietan lan egin behar dela. Halere, uste dut azken urteetan denbora gehiago eskaini diogula generoaren auziari sexuari baino. Hamaika teoria garatu dugu horren inguruan eta asko aldendu gara sexutik. Generoa sexu soziala da, gertatzen dena da genero izena eman diogula, baina funtsean sexutik eratortzen da. Nire ustez, sexutik aldentzean “gorputzak” eskaintzen duen osotasunetik urruntzen gara, baita norbanakoen artean ematen den elkartzetik (enkontrutik) ere.\nSexutik aldentzean, zer ahazten dugu?\nNorbanakoak elkartzean ematen diren aukerak, berezitasunak eta aldagaiak. Sortzen ditugun harremanetan, arreta jartzen dugunean, konturatzen gara generoaren eta botere harremanen inguruko teorizazio guztiak ez direla nahikoa enkontrua bera ulertzeko. Sexua bizitzea pertsonen arteko erlazio moduak zentrora ekartzea da: azken batean, hainbeste teoriaren artean, nola demontre egiten dugu zuk eta biok elkarren arteko harremana gauzatzeko? Badakigu subordinazio egoerak bizi gaituela, baina ez dakigu nola harremana egin elkarrekin.\nGure inguruan, zein da esparru honetan ikusten duzun beharrik handiena?\nEuskal Herria oso herri bizia eta bitxia izan da beti. Dena dela, edozein herrialdetan dagoen bezainbesteko aniztasuna dago hemen, ez gara bereziki ezberdinak zentzu horretan. Alabaina, egia da Euskal Herrian korronte politiko handien eragina nabarmena izan dela; esate baterako, feminismoak potentzial izugarria dauka. Baina berriz ere diot, buruan eta teorizazioan gehiegi aritu gara eta gorputzaren ingurukoak ahaztu ditugu gehiegitan. Sinistuta nago gorputzaren inguruko ezagutzak eta jabetzeak potentzial politiko handia izan dezakeela, eta gurean horretaz jabetzea askapen prozesuetarako erabakigarria izan daitekeela.\nLGTBQI kolektiboak eta feminismoak bat egiten duten une hori; zein da?\nNire ustetan gehiago elkartu beharko lirateke; iturburu errepresibo berbera konpartitzen dute, heteropatriarkatua, hain zuzen. Halere, oso bilakaera ezberdina izan dute. Emakumeen borroka batetik, homosexualitatearena bestetik eta transexualitatearena azkenik. Ordena honetan garatu dira aldarrikapenak, neurri batean itxarote-zerrendak eta hierarkiak izan badirelako.\nEskua emanda aritu beharko lirateke, beraz?\nJakina. Eta ez dut kritika modura esaten, azken batean, jendea gauzen alde mobilizatzen denean mugitzen dira gauzak, eta emakumeen aldeko borrokak jende asko mugiarazi du. Halere emakume/gizon kategoriak aldarrikatzea politikoki baliagarria izan badaiteke ere, nire ustez intersekzionalitateaz hitz egiten hasi behar gara. Aliantza horrek, beraz, horretan egin dezake indarra: nola egin dezakegun denborarekin binarismoa gainditzeko eta bestelako identitateak aldarrikatzeko.\nLGTBQI, gero eta gehiago luzatzen den terminoa…\nUlergarria da guztiz. Pentsa, pertsonen baitan ordena guztietako maskulinoek eta femeninoek bat egiten dute: sozialek, kulturalek, endokrinoek, biologikoek… Horiek guztiek norbanako intersexualak garela adierazten digute, eta horrek ez du zerikusirik genitalitatearekin. Zentzu horretan, LGTBQI mugimendua kluster bat da. Akronimo horrek identitateaz eta orientazioaz hitz egiten digu: denborarekin adieraziz joan gara zer ari garen aldarrikatzen, eta aniztasun horri guztiari buruz hitz egiten dugu norbera nahi duen lekuan koka dadin.\nZein izan da Iruñean ireki berri duzuen bulegoaren ibilbidea?\nOso luzea izan da. Duela hamasei urte hasi ginen honen aldeko lanean Iruñean. Dena hasi zen EHGAMen geundenean LGTB zerbitzu baten beharraren inguruko eztabaida egin ondoren, Gomik eta biok Amsterdamera egin genuen bidaia batekin. Bagenekien han mugimendu asko ematen ari zirela. Egin kontu, udal igerilekuak igandeetan homosexualentzat irekitzen zituzten, elkargune bat izan zezaten, eta horrekin guztiz liluratu ginen. Handik etorri eta Kattalingorri bulegoa ireki genuen Iruñeko alde zaharrean. Hamasei urte pasatu dira eta oraingo honetan bulegoa martxan jartzeko lagundu diguten arte ez dugu izan inolako babes instituzionalik.\nHonetan guztian, instituzioek zertan lagundu dezakete?\nBada, hasteko, publikoa dena esanahi berriz betetzen. Alor publikoa jendearen alorra da, ez gehiago eta ez gutxiago ere. Zentzu horretan udal baliabideak, hau da, jendearen baliabideak, LGTBQI komunitatearen esku uztea publikotasunari beste dimentsio bat gehitzea da. Pertsona horiek guztiak instituzioen zerbitzurik eta arretarik gabe egon dira, eta hori ez da zuzena. Edozein kasutan, ez da zerbitzu asistentzial bat bakarrik izango, gizarte osoari begirako kanpainak egin nahi ditugu. Erreferentzia sexologiko berria izan nahi dugu Iruñeko herritarrentzat.\nIdentitatea eta orientazioa\n“Askotan gertatzen da identitatea eta orientazioa nahasten direla. Nire baitan elementu maskulinoak eta femeninoak aurkitzen ditut, ordena guztietako maskulino eta femeninoak, kontua da horiek nola bizi ditudan. Emakume femeninoa izateak –nolabait esatearren– ez zaitu heterosexual bihurtzen ezinbestean, eta alderantziz, gizon oso maskulinoak ezagutu ditut orientazio homosexuala dutenak”.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2016-10-16 14:47:062016-11-08 14:49:44XABI SANCHEZ GORONAETA. SEXUA ERDIGUNEAN JARRITA "Sexuan arreta jartzea gorputzera itzultzea da"\nIrungo taberna batean gertatzen ari diren jazarpen homofoboak salatu dituzte\n14 urria, 2016 /in Berria, Euskal Herria, GARA, Gay, Gipuzkoa, HOMOFOBIA, Homosexualitatea /by Editorea\nEskina Mosku tabernako jabeak zein langileek irainak eta mehatxuak jasaten dituzte egunero. Salaketak jarri dituzte, baina egoera ez da aldatu. Gehituk «urgentziazko neurriak» eskatu ditu hauek babesteko.\nIrungo Eskina Mosku tabernako langileek egunero jasaten dituzten «jazarpen homofobo errepikakorrak» salatu ditu Gehitu elkarteak. Azaldu duenez, egoera ez da berria, azken urteetan jazotzen ari dena baizik.\nDuela hiru urte hartu zuen tabernako ardura Pablo Campok eta, aurreko jabeak bezala, irainak, mehatxuak eta jazarpenak pairatzen ditu bere orientazio sexualagatik; beste hainbeste gertatzen zaie langileei. Gertaera onartezinok kalean zein tabernan gertatzen dira, eta salatu egin ditu hainbatetan Campok, baina ez du egoera aldatzea lortu, Gehituk GARAri kontatu dionez. Elkarteak hain zuzen oharra plazaratu zuen atzo, «pertsona hauen segurtasuna bermatuko duten urgentziazko neurriak» eskatzeko.\nBurnizko barrarekin ere mehatxatu dituzte, beldurtzeko, kikiltzeko asmoz. «Azkenean sarrera ukatzeko eskubidea indarrean jarri behar izan dute tabernan, baina horrek ere ez du egoera aldatzea lortu», diote Gehitutik.\nLGTB komunitatearen eskubideak defendatzen dituen elkarteari deigarria egiten zaio, eta irmoki salatzen du, dagoen zigorgabetasuna. «Izugarria da zein inpunitaterekin egin daitezkeen irainak eta mehatxuak», kexatzen da. Gogorarazi duenez, gainera, ez da kasu ezohiko bat, eta orain gutxi Bilbon bi emakumek taberna batean jasan zuten bazterkeria gogora ekarri du. «Ez baita gertaera isolatu bat, azken hilabeteetan izan diren ezaugarri antzekoko eta benetan kezkagarriak diren gertaeren artean beste kapitulu bat baizik», dio oharrean.\nEra berean, «pertsona hauek neurri baliagarrien ezak eraginda egunerokotasunean pairatzen duten normaltasun eta segurtasun eza» salatu du. Antza, Irungo Udalak bi kamera jarriko ditu inguruetan, segurtasuna bermatzen saiatzeko.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2016-10-14 21:27:322016-10-14 21:27:32Irungo taberna batean gertatzen ari diren jazarpen homofoboak salatu dituzte\n31 abuztua, 2016 /in Askatasun sexuala, BERRIA, Berria, Erasoak, Familia, Heziketa, HOMOFOBIA, Homosexualitatea /by Editorea\nKalean jolasean ari zirela, ezezagun bat joan zitzaien Jen Anderson eta haren semeari. Semeak gona janztea “oker” zegoela esan zien, eta argazkiak egin zizkien. Amak mezu bat idatzi zuen sarean, eta birala egin da. Mezua, euskarara itzulita, albiste barruan.\nOrain egun gutxi, kalean jolasean ari ziren Jen Anderson eta haren semea. Kolore biziko gona bat zeraman jantzita mutilak, beste askotan bezala. Gizon bat hurbildu, argazkiak egin, eta mutilek gonak janztea “oker” zegoela esan zien. Andersonek gertatutakoa salatzeko mezu bat idatzi zuen sare sozialetan, eta birala egin da mezua. 62.000 aldiz partekatu dute, eta dozenaka hedabidetan argitaratu.\nMezua, osorik, euskarara itzulita:\n“Kamioiekin jolas egitea gustatzen zaio hiru urte eta erdiko nire semeari. Puzzleak egitea. Aranak jatea. Eta gustatzen zaio kolore biziko tutuak janztea. Galdetuz gero, esango luke gonak janzteak polit eta ausart sentiarazten duela. Galdetuz gero, esango luke ez dela araurik mutilek eta neskek jantzi dezaketenaren inguruan.\nElizara joan da nire semea tutua jantzita. Dendara joan da tutua jantzita. Trenean ibili da tutua jantzita, eta jolastu da tutua jantzita. Gure inguruan arazorik ez du sortzen horrek. Egin izan dizkigute galderak asmo onez, eta erantzun izan ditugu. Ederra da. Ederra ZEN, atzo arte.\nAtzo, parkean ginela, ezezagun bat etorri zitzaigun. Galdetu zigun semeak zergatik zeraman gona jantzita. Ez genuen gizona ezagutzen, baina denbora zeraman guri begira.\n“Jakin-minez galdetu dut”, esan zigun gizonak. “Zergatik eman diozu semeari horretarako baimena?”.\nEz zuen jakin-minez galdetu. Ez zuen erantzunik nahi. Semea —nire baimenarekin— egiten ari zena oker zegoela gogorarazi nahi zigun.\n“Amak ez lizuke horretarako baimenik eman beharko”. Semeari hitz egin zion: “Mutila zara. Ama txarra da zure amatxo. Haurren aurkako abusua da hori”.\nArgazkiak egin zizkigun, halakorik ez egiteko esan banion ere. Mehatxu egin zidan: “Orain jende guztiak jakingo du. Ikusiko duzu”.\nPoliziari deitu nion. Etorri, deklarazioa hartu, eta semearen gona goraipatu zuten. Semea beldurrez dago oraindik: “Gaur ere etorriko al da gizon gaiztoa? Esango al ditu hitz itsusiak nire gonari buruz? Argazki gehiago egingo al dizkit?”.\nEzin diot ezer ziurrik esan. Baina bada esan dezakedan zerbait: ez naute izutuko. Ez naute ahulduko. Ezezagun amorratuek ez dute esango nire semeak zer jantzi dezakeen.\nMaite dudala jakin dezan nago ni hemen.\nJende guztiak agian ez du maiteko, baina nik bai. Kalean oihu egingo dut semea maite dudala jakin dezaten.\nOihu egingo dut, kalean lasai ibiltzeko eskubidea duela defendatzeko, berak nahi duena jantzita.\nEta erakutsiko diot semeari zein den pertsona moduan duen balioa. Eta babestuko ditut haren erabakiak. Bost axola besteek zer dioten, bost axola nor saiatzen den hura gelditzen, eta zenbat alditan.\nGure familiak lelo bat du:\nElkar maite dugu. Atseginak gara. Burugogorrak gara. Ederrak gara, eta ausartak.\nBadakigu nor garen. Ezezagun amorratuek ez dute deus aldatuko. Munduak ez gaitu aldatuko; guk aldatuko dugu mundua”.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2016-08-31 09:06:322016-09-01 09:10:59"Munduak ez gaitu aldatuko; guk aldatuko dugu mundua"


Denboraren antolaketa eta introiekzioaren bilaketa: Tai Chi Chuan - Gaiak - Euskonews\nEuropako heziketa fisikoan jarduera introiektiboek oso pisu txikia dute, arlo honetako praktika dugu Ekialde urrunetik datorkigun Tai Chi Chuan-a. Ekintza motore hauek ezagutzeko ezinbestekoa da jardueran murgiltzea, norberak bere azalean bizitzea praktikaren esperientzia. Hau dela eta, Legazpiko (Gipuzkoa) Bushï Te Shoreï izeneko Tai chi eskola batean murgildu ginen eta barnetiko bizipen eta sentipenak baloratzeari ekin genion, hau baita teknika hauen benetako objektua.\n1. Tai chi saioa: barnetiko denboraren konkista\nSekretua denboraren eraikuntzan dago, bere neurrian. Denborak gizakion ekintzak koordinatzen ditu, ordulariak iparrorratz gisara funtzionatuz. Mundu modernoan zita bakoitzak helburu bat dauka, kausa bat; denbora linealak, kausalak, eguneroko bizitzako ekintzak gidatzen ditu. Tai chiak bestalde, bere jarduleak beste errealitate batean murgiltzen ditu, denbora propio batean, momentuko bizipenak garrantzitsuak bihurtuz, gainontzekoak ahaztuz. Ez da neurketa eta konparaketarik egiten, inork ez du irabazten. Denbora memoriarik gabekoa da, Egoera hau posiblea da tai chiak puntuazio sistemarik ez duelako. Barne logikak, bere arauek eta azturak, elkarren artean neurketarik ez egitea bultzatzen dute, natura eta esperientzia mistikoa biltzen dituen ametsean elkartzea baizik. Kontenplazioa barne logikaren denbora mekanismoetan kokatzen da, kosmos hori bizitzea da nagusiena, errealitate orientalaren trantzea partekatzea.\n2. Saioaren iraupena eta erritmoa: arnasketa lantzen\nDenbora sekuentzia ezberdinen laburpena partaidearen erabaki aukerak kontuan izanik, bai erritmo zein ariketaren iraupenaren gainean.\n3. Denboraren eraikuntza: meditazioaren bidea


Mundu guztian ibiliko da Berri Txarrak agurreko biran - bizkaie.biz\nBizkaie! 2019-02-14 13:49 Musikea\nEuskal Herrian be, kontzertu gehiago antolatu nahi ditue.\nTaldeak Barakaldoko Bizkaia Arenan emondako kontzertua (argazkia: Berri Txarrak) | Ikusi handiago | Argazki originala\nOrain dala 25 urte Berri Txarrak jaio zan lekuan, Lekunberrin, egin dabe agerraldia taldeko gaur egungo hiru kideek, agurraren inguruan azalpen zabalagoak emoteko. Izan be, orain dala aste batzuk Berri Txarrak desegingo ebela iragarri ebenetik, kontzertu askoren barri emon dabe, baina galdera asko geratu dira airean.\nGalderetako bat, jakina, taldea zergaitik desegingo daben. Taldearen ibilbide oso-osoa ezagutu dauen Gorka Urbizuk, Berri Txarraken arimeak, emon ditu azalpenak. Lehenik eta behin, erabagia berea izan dala dino, baina beste kide biakaz, David Gonzalez eta Galder Izagirregaz berba egin dauela. Ez ei da bat-bateko erabagia izan, 2018an seinale edo mugarri batzuk sumatu ei zituan Urbizuk.\nMomentu txarrak gaindituta, Berri Txarrak unerik onenean dagoala onartu dau Urbizuk, eta ederra dala orain ixtea. Bere bizitzako taldea dan arren, musikari legez hazteko erabagi hori hartu beharra izan dauela autortu dau. Gustura agertu da 25 urtean egindakoaz, eta eskerrak emon deutsiez taldeari babesa emon deutsien guztiei.\nKontuak kontu, Berri Txarrak Ikusi Arte Tour luzean sartzear dago. Bihar, barikua, emongo dau agurreko bira horretako lehenengo kontzertua, Gernikan. Zemendira arte, pilo bat kontzertu izan ditue iragarrita, baina Lekunberriko agerraldian nobedade gehiago emon ditue. Alde batetik, birea atzerrira helduko da: Udabarrian Mexikora eta Estadu Batuetara joango dira, eta uda ostean Asiara.\nBestetik, Euskal Herrian be kontzertu gehiago lotzeko beharrean dabizala baieztau dabe. Orain arte iragarritako kontzertuen inguruko ikusmina ikaragarria izan da, sarrerak agortu egin dira sarri. Horrenbeste jentek nahi ditu sarrerak, ze Iruñeko azken kontzertua bikoxtu egin behar izan eben, bezperan beste bat antolatuta, eta horretan be sarrerak berehala agortu ziran.\nUrbizuren esanetan, 40 kontzertu inguru gehiago jo nahi leukiez, zale bakar bat be ez daiten Berri Txarrak zuzenean entzun barik geratu. Ganera, formatu erraldoiko kontzertu bat antolatzeko ahaleginean dabizala aurreratu dau, baina oraindino ez dago zehaztuta ez non ez noz.


Debabarrena ere elkarlanean Euskaraldia prestatzen | El Diario Vasco\nBajo-debaDebabarrena ere elkarlanean Euskaraldia prestatzen\nDebabarreneko herriek eginiko aurkezpen ekimena.\nMallabia, Ermua, Eibar, Soraluze, Elgoibar, Mendaro, Deba eta Mutriku herriek eman dute izena Euskaraldian parte hartzeko\nAMAGOIA ZABALA MENDARO. Miércoles, 4 julio 2018, 00:14\nDebabarreneko 80 lagun batu ziren ekainaren 27an Debako Zubi Zaharrean 'Euskaraldia ekimena' elkarrekin egingo dutela azaltzeko. Izan ere, Debabarreneko herri guztietan Euskaraldia prestatzeko lanetan dihardute eta gaur asteazkena arratsaldeko 18:00etan udaletxean bilera egingo da.\nZortzi herrietako datuak bateratuta, Debabarrenean, ezagutzari dagokionez, %58,6 dira euskaldunak, %20,8 ia-euskaldunak, eta %20,5 erdaldunak. Orduan, 10etik 8k euskaraz ulertzen du eta 10etik 6k euskaraz aritzeko gaitasuna dauka. Euskaraldia ariketa praktikoa izango da, erabilera erdigunean jarriko duena, eta ingurua eta herritarrak prestatuta, hamaika egunetan euskararen erabilera handitzea eta esparru berrietara zabaltzea izango du helburu.\nNahiz eta euren artean antz handirik ez izan, bailarako herriek baina praktika bera erabiliko dute eguneroko hizkuntza ohiturei astindua eman eta euskararen erabilerari bultzada emateko: ahobiziak eta belarriprestak aktibatu, prestatu eta hamaika egunez, azaroaren 23tik abenduaren 3ra, aproba eginda.\nHala, ahobiziek euskara ulertzen duten guztiekin euskaraz egingo dute (lanean, etxean, lagun artean...), baita ezezagunekin lehen hitza, gutxienez, ere; belarriprestek berriz, dakiten guztiei euskaraz egiteko gonbitea egingo diete, beraiekin euskaraz egiteko eskatuko diete, nahiz eta belarriprestek euskaraz edota erdaraz erantzun.\nHerritar bakoitzak (16 urte beteta izatea eta euskara ulertzea dira bete beharreko bi baldintzak) erabakiko du nola parte hartu nahi duen ekimenean eta zein txapa jantziko duen; aldi berean, ekimena kolektiboa izango da eta Debabarrenean euskaraz bizitzeko aukera handia dagoela bistarazi eta sentitzeko aukera eskaini nahi dute Euskaraldia ekimenaren bitartez.\nMaila handiko erakusketa antolatu du Arte lagunak elkarteak Zabiel kultur etxean San Andresko jaiak ekitaldiz beteta datoz